Trumpovi sa reset s Putinom môže vrátiť. Republikáni ho nechcú

Nový americký prezident by mohol zrušiť sankcie voči Moskve. Kongres mu to však nechce dovoliť.

WASHINGTON, BRATISLAVA. "Je veľmi chytrý“, dá sa s ním „vychádzať“ a Rusko pod jeho vedením „nenapadlo Ukrajinu“. Budúci americký prezident Donald Trump sa netají, že ruského prezidenta Vladimira Putina rešpektuje a zlepšenie vzťahov s Moskvou bude jednou z jeho zahranično-politických priorít. Naposledy šéfa Kremľa pochválil za to, že za štvrtkové vyhostenie 35 ruských diplomatov zo Spojených štátov sa Obamovi nepomstil a namiesto toho pozval rodiny amerických zamestnancov v Rusku na obed. „Vždy som vedel, že je veľmi bystrý,“ vyhlásil Trump, ktorý si za ministra zahraničných vecí vybral Rexa Tillersona, ropného magnáta a Putinovho osobného priateľa. Jeden z jeho prvých sledovaných krokov bude rozhodnutie, či ponechá v platnosti americké sankcie voči Rusku, ktoré sú v súčasnosti najväčšou prekážkou zlepšenia vzťahov. Právomoc na to bude mať, no pohneval by si aj vplyvných členov vlastnej strany. Aj viacerí analytici sú skeptickí v tom, či sa Trumpovi podarí ako prvému americkému prezidentovi po páde železnej opony reálne zlepšiť vzťahy s niekdajším odvekým nepriateľom. Nastupuje pritom už ako tretí prezident po sebe, ktorý si kladie tento cieľ. Až do vojny v Gruzínsku v roku 2008 sa o to pokúšal aj George Bush mladší, do anexie Krymu v marci 2014 Obama. Trumpove plány nezmenili ani zistenia amerických spravodajských agentúr, že ruskí provládni hackeri ovplyvňovali kampaň pred novembrovými voľbami. V súvislosti so snahou o zlepšenie vzťahov je pamätná najmä historka spred takmer siedmich rokov, ktorá mala odštartovať novú éru zbližovania Ruska a Spojených štátov. Dodnes nie je jasné, či to bola len chyba prekladateľov alebo premyslený zámer prvej Obamovej administratívy. Keď vtedajšia americká ministerka zahraničia Hillary Clintonová svojmu ruskému partnerovi Sergejovi Lavrovovi v marci 2009 podarovala symbolický spínač s nápisom reset, vyzeralo to skôr na to druhé. Na žltej škatuľke bolo namiesto ruského prekladu slova reset (perezagruzka) nápis „preťaženie“ (peregruzka). „Máte to zle,“ opravil vtedy Lavrov Clintonovú. „Určite ich nechceme preťažiť,“ reagovala Clintonová. A aj keď sa obaja na chybe zasmiali, vzťahy medzi Spojenými štátmi a Ruskom sa odvtedy už len zhoršovali. Ak chce Trump po 20. januári, keď sa stane 45. americkým prezidentom, spraviť nový reštart a nie „preťaženie“, bude to mať možno ešte ťažšie ako vtedy Obama. Jeho republikáni síce po novembrových voľbách majú naďalej väčšinu v oboch komorách Kongresu, mnohí z nich sa však netaja, že žiadne zbližovanie s Putinom si – na rozdiel od Trumpa - neprajú. „Musia pocítiť bolesť,“ reagoval vrcholný republikán a bývalý americký veľvyslanec pri OSN John Bolton na najnovšie Obamove sankcie. Označil ich za príliš mäkké. Ďalší Trumpov straník senátor John McCain zašiel ešte ďalej a v decembrovom rozhovore pre Fox News nazval Putina „násilníkom, tyranom a vrahom“ a kohokoľvek, kto ho opisuje inak, „klamárom“. Ak by prišlo k zrušeniu sankcií bez akýchkoľvek výsledkov zo strany Ruska, nemali by žiadny zmysel. Vzťahy Ruska a USA dnes trpia najmä pre sankcie, ktoré Američania spolu s Európskou úniou na krajinu uvalili po anexii Krymu v roku 2014. Obamovi už vtedy vyčítali, že zoznam sankcionovaných ruských firiem a ľudí z Putinovho blízkeho okolia uzákonil len takzvaným vládnym nariadením. Nepotreboval na to súhlas Kongresu, demokratom sa však tento krok teraz môže vrátiť. Ak by ich chcel Trump zrušiť, takisto na to nebude potrebovať podporu kongresmanov. „Ak by prišlo k zrušeniu sankcií bez akýchkoľvek výsledkov zo strany Ruska, nemali by žiadny zmysel,“ pripomína pre Vox analytička Fiona Hillová. Trumpa už pred niečím podobným varovali aj republikáni. Líder väčšiny v Senáte Mitch McConnel mu nepriamo odkázal, že Obamove sankcie sú príliš slabé. "Sankcie proti ruským tajným službám sú dobrým prvým krokom, ale prišli neskoro,“ vyhlásil. Ak sa podľa neho podozrenia z toho, že Rusi zasahovali do amerických volieb, potvrdia, okrem prezidenta podľa neho musí konať aj Kongres. „Tak, aby sa akýkoľvek útok proti USA stretol so zdrvujúcou odpoveďou,“ cituje McConnela portál The Hill. "Trump sa možno chce spriateliť s Putinom, ale nemôže si dovoliť popritom narobiť aj príliš veľa nepriateľov vo Washingtone," uzatvára analytik Vox Zeesham Aleem. Nech už Trump sankcie voči Moskve ponechá, alebo ich zruší aj bez súhlasu Kongresu, víťazom je podľa niektorých už teraz aj tak ruský prezident. „Putin to bude hrať tak, aby Obama vyzeral ako nepríčetný šialenec a Trump ako skutočný džentlmen,“ tvrdí pre Washington Post ruský analytik Vladimir Frolov. Tento text ste mohli čítať vďaka tomu, že platíte za obsah. Vážime si to.


V Bangladéši podľahlo horúčke dengue najmenej 40 ľudí

Bangladéš čelí najhoršej epidémii horúčky dengue v histórii.

DHÁKA. Najmenej 40 ľudských životov si vyžiadalo doteraz najhoršie prepuknutie horúčky dengue v Bangladéši. Informovala o tom v utorok agentúra AFP s tým, že preplnené nemocnice ošetrujú tisíce pacientov. Horúčka dengue zvykne v tomto juhoázijskom štáte prepuknúť počas monzúnovej sezóny medzi júnom a septembrom, avšak tento rok choroba nadobudla rozsah epidémie. Viac ako 44.000 ľudí od januára s týmto ochorením hospitalizovali. Iba v pondelok ich prijali do nemocníc 2100, uviedla jedna z pracovníčok ministerstva zdravotníctva, ktorá potvrdila doterajších 40 obetí horúčky dengue. Miestne médiá však hovoria o väčšom počte obetí, ktorý minulý týždeň presiahol stovku. Horúčka dengue je tropická vírusová infekcia, ktorá sa prejavuje ako ťažká chrípka, môže však vyústiť do nebezpečného vnútorného krvácania. Prenášajú ju komáre tigrované, ktorým sa darí v stojatej vode, aká zostáva napríklad v starých pneumatikách či prázdnych fľašiach, keď naprší.


Do Iraku odchádzajú ďalší vyše dvadsiati slovenskí vojaci

S vojakmi sa pred odchodom na misiu rozlúčil minister obrany Peter Gajdoš .

SEREĎ. Slovensko posiela do Iraku ďalších 24 vojakov, ktorí sa budú podieľať na výcviku inštruktorov irackých ozbrojených síl v oblasti mechanického a ručného odmínovania a v oblasti opráv vojenskej techniky sovietskej výroby. V priestoroch Ženijného práporu v Seredi sa s nimi pred odchodom na misiu rozlúčil minister obrany Peter Gajdoš a náčelník Generálneho štábu Ozbrojených síl SR Milan Maxim. Minister Gajdoš zdôraznil, že naši vojaci neodchádzajú do bojovej operácie, ale do výcvikovej aktivity. "Skúsenosti, ktoré naši vojaci nadobudli počas výcviku doma, môžu teraz odovzdávať príslušníkom irackých bezpečnostných síl tak, aby aj oni boli pripravení chrániť svoju krajinu vlastnými silami," povedal minister Gajdoš. Pripomenul, že každý príspevok Slovenska do medzinárodného krízového manažmentu je dôkazom toho, že Slovensko aktívne prispieva k bezpečnosti nielen v Európe, ale aj vo svete. Náčelník generálneho štábu Milan Maxim dodal, že slovenskí vojaci už majú skúsenosti z pôsobenia v Iraku. Niektorí z tých, ktorí sa koncom minulého roku vrátili, idú do operácie znovu. V najbližších dňoch odídu dva tímy, ženisti si so sebou berú aj odmínovaciu techniku Božena. Profesionálni vojaci budú v rámci druhej rotácie v Iraku plniť úlohy výcvikovej nebojovej misie v súvislosti s aktivitami NATO. Pôsobenie Ozbrojených síl SR bude v rámci tzv. výcvikových aktivít NATO so súhlasom Irackej republiky a vymedzenie jeho podmienok bude zabezpečené medzinárodnými zmluvami, resp. medzinárodnými zmluvnými dokumentmi.


Kiska: Na úpravu politickej súťaže na poslednú chvíľu neexistuje dôvod

Postupy koalície na čele so Smerom sú podľa Kisku rovnaké, ako používal Vladimír Mečiar.

BRATISLAVA. Nie je žiadny dôvod, aby sa úprava politickej súťaže menila na poslednú chvíľu. Uvádza sa to v reakcii bývalého prezidenta a zakladateľa politickej strany Za ľudí Andreja Kisku na koaličný návrh novely zákona o volebnej kampani a zákona o politických stranách a politických hnutiach. Vládna koalícia sa podľa Kisku na poslednú chvíľu snaží zmeniť pravidlá predvolebnej kampane, a to tak, aby obmedzila nové politické strany. Navyše to podľa neho robí bez odbornej diskusie. "Praktiky, ktoré používa vládna koalícia na čele so Smerom, sú rovnaké, ako používal Vladimír Mečiar pred voľbami v roku 1998," dodal Kiska v stanovisku, ktoré poslal Roman Krpelan. Návrh poslancov koaličných strán SNS, Most-Híd a Smer na novelu zákona o volebnej kampani a zákona o politických stranách a politických hnutiach reaguje na poznatky z aplikácie pravidiel vedenia volebnej kampane vo voľbách vykonaných po nadobudnutí účinnosti zákona o volebnej kampani z roku 2014. "Cieľom tejto právnej úpravy je vytvoriť rovnaké súťažné podmienky pre politické strany a politické hnutia súperiace vo voľbách o hlasy voličov. Vo voľbách by sa mali politické strany uchádzať o dôveru voličov predovšetkým svojím programom, politickou činnosťou a cieľmi tejto činnosti, nie len vynakladaním finančných prostriedkov na volebnú kampaň využívaním moderných marketingových nástrojov a obchádzaním ustanoveného limitu na volebnú kampaň prostredníctvom tzv. tretích strán," uvádza sa v dôvodovej správe. Podľa predkladateľov sa inštitút tretích strán minul účinku a neplní tie ciele a úlohy, pre ktoré bol do slovenského právneho poriadku zriadený. Podľa návrhu všetky politické strany budú môcť minúť na kampaň najviac tri milióny eur. Politické strany a politické hnutia majú okrem iného aj iné obmedzenia možností financovania, zavádzajú sa napríklad maximálne členské príspevky, ich financovanie je právne regulované tak, aby zodpovedalo ich osobitému spoločenskému postaveniu a osobitnej účasti vo volebnom procese.


Slovensko malo zlý rok, hiphoperi dobrý. Vybrali sme najlepšie albumy

Cynický humor, pocit samoty a znepokojenie, že sme zaspali dobu. Bez toho sa naša najlepšia hudba nezaobišla.

Keďže rok 2016 bol ťažký pre celú slovenskú spoločnosť, pocity znepokojenia a ťažoby sa odrazili aj v najlepších albumoch roka. Napriek tomu, že nie vždy vyvolávajú príjemné pocity, je dôležité sa k nim vracať a snažiť sa im hlbšie porozumieť. Hudobníci skryli svoje myšlienky do abstraktných, poetických, niekedy až zložitých textov a raperi do rýmov. Toto je podľa nás to najzaujímavejšie z nich: Novinka kapely Longital vznikala uprostred lesov v Bielych Karpatoch a temnú atmosféru medzi konármi môžete počuť v jej hudbe. Znie inak než jej predchádzajúce albumy. Skupina sa vzdala elektronických prvkov v skladbách a spoľahla sa na zvuk gitár a bicích. Znie to oveľa intímnejšie, nežnejšie a miestami aj rockovejšie. Novinka Divoko pripomína zo všetkého najviac Hranu Mareka Brezovského. Speváčka Šina spieva o samote, odcudzení a stratenosti, do toho sa ozývajú gradujúce vzdušné melódie a nostalgia. O ľudských vzťahoch a o samote vzniká veľa textov, no Longital ich tento rok opísal najlepšie. Slabý a silný rok sa v slovenskom hiphope posudzuje relatívne jednoducho. Trochu to (ale nie zase príliš) preženieme: záleží, či v danom roku vydá Moja Reč, alebo jej jednotliví členovia nový album. V miestnej mestskej hudbe nenájdete lepšiu kombináciu technických schopností a talentu napísať rým tak, že sa pri počúvaní necítite trápne. Supa a Delik sú však vzácnou kombináciou toho, ako má moderný hip-hop znieť i čo má vo svojom obsahu hovoriť. Album Offline je toho dôkazom: je to obyčajný, dobrý a poctivý rap, ktorého u nás stále vzniká oveľa menej, ako celá táto komunita rada predstiera. Pozná ho skôr jadro hiphopovej scény ako ľudia, ktorí chodia na rapové vystúpenia striedajúce na jednom pódiu nejakú bigbítovú kapelu. Pritom Danosť je jedným z dvoch-troch technicky najvyspelejších raperov na Slovensko – a zároveň jeden z najmenej docenených. Už v roku 2008 ukázal, že je jednou z najšikovnejších postáv miestneho hip-hopu, a potom nasledovalo dlhé ticho, ktoré vyplnili všelijaké diskotéky a poprap. Výsledkom osemročného čakania je však Fúzia, jeden z najlepších hiphopových albumov za posledné roky i pripomenutie, že Danosť je jedným z najlepších raperov v celom našom stredoeurópskom priestore. Nová hudba skladateľa Martina Burlasa so svojou niekdajšou kapelou Ospalý pohyb vnáša poslucháčov do letargie a únavy. Melódie môžu pripomenúť meditačné videá alebo diskotékové rytmy. Za tým všetkým sa však skrýva cynický humor, prefíkaná spoločenská kritika a znepokojenie. Ako názov kapely aj hudba samotná naznačuje, že by sme sa mali zamyslieť nad tým, či na Slovensku stále tak trochu nespíme. Žiadna tohtoročná nahrávka lepšie nevysvetľuje, prečo máme aj po takmer tridsiatich rokov od Nežnej revolúcie podobných lídrov ako kedysi. Do slovenskej minulosti, naopak, poslucháča vnáša tvorba autorskej trojice Pospiš/Sillay/Nikitin. Z neľahkej úlohy predstaviť významného slovenského skladateľa Jána Cikkera novému publiku vznikol skvelý album. Staré skladby znejú v čerstvej interpretácii veľmi silne, zameriavajú sa totiž na strach z vojny a slobodu, ktorú sa človek snaží nájsť uprostred prírody. Žánrovo je ťažké ich definovať, miestami znejú skladby rockovo, niekedy temne ambientne, počuť v nich ľudové motívy. Je vhodné ich počúvať niekoľkokrát za sebou, hudba na ňom totiž plynie za sebou veľmi prirodzene a jemne, aj keď jej podtext je vlastne desivý a zvuk saxofónu sa zarezáva do kostí. Ocitáme sa s ním totiž v slovenských dedinách uprostred bombardovaní. Zbory oznamujú nástup na vojnu a človek sa pokúša zachovať si dôstojnosť uprostred chaosu. Je trendom v slovenskej nezávislej hudbe, že do nej v poslednom čase čoraz viac prenikajú folklórne prvky. Billy Barman boli vôbec jednou z prvých kapiel, ktorá nimi ozdobila svoje gitarové melódie. Teraz sa ich vzdali. Ich novinka Dýchajúce obrazy je postavená hlavne na motíve dospelosti, premenlivých rytmoch a pestrých zvukoch v pozadí. Texty Billy Barman sú ešte abstraktnejšie než v minulosti, čím až hraničia s nezmyslom. Na druhej strane nepripomínajú šifry bez odpovedí. Hľadanie skrytých významov je veľmi príjemným zážitkov a dokážu tým poslucháča ešte viac vtiahnuť do hudby.   Tento text ste mohli čítať vďaka tomu, že platíte za obsah. Vážime si to.


Chcela písať o tom, ako zomierajú vojaci, prezliekla sa za jedného z nich

Dorothy Lawrenceová bola priekopníčkou žurnalistiky.

„Uvidíme, čo dokáže obyčajné anglické dievča bez dokladov a peňazí,“ povedala Dorothy Lawrenceová, keď sa rozhodla uskutočniť svoj plán. Výrazné ženské krivky vyrovnala korzetom s vlnenými vypchávkami, dlhé hnedé vlasy si ostrihala nakrátko a pleť potrela agresívnym dezinfekčným prostriedkom tak, aby vyzerala ako s vyrážkami po holení. Obliekla si požičanú uniformu a poprosila dvoch vojakov, ktorých vo svojej knihe neskôr nazvala khaki spojencami, aby ju naučili chodiť ako muž. V jej nových dokladoch stálo, že sa volá Denis Smith a patrí k prvému leicestershireskému regimentu. Takto vyzbrojená sa vybrala tam, kam nikto nechcel ísť. Do prvej línie bojov. Písal sa rok 1915, ľudstvo sa zmietalo v prvej svetovej vojne a Dorothy Lawrenceová sa odvážila ísť na front ako vojnová korešpondentka. Narodila sa v roku 1896 v Hendone, ktorý je dnes súčasťou Londýna. S najväčšou pravdepodobnosťou bola nemanželským dieťaťom a bola prijatá ako sirota anglikánskou cirkvou. Tu ako mladé dievča zažila znásilnenie mužom, ktorého neskôr opísala ako „rešpektovaného člena cirkevného zboru“. Trauma ju sprevádzala po celý život. V roku 1914 pôsobila ako nádejná novinárka, ktorá v časopise The Times vydala viacero úspešných článkov. Prostredie, v ktorom sa pohybovala, bolo takmer výhradne mužské, ženy o volebné právo ešte len bojovali a Dorothy nepochádzala z vplyvnej rodiny, ktorá by sa vedela postaviť za jej záujmy. Keď teda vyhlásila, že by chcela ísť do vojny a sledovať dianie na fronte ako reportérka, dočkala sa len urážok a výsmechu. Spočiatku sa pokúšala dostať na front ako dobrovoľníčka, no jej žiadosť zamietli. Rozhodla sa teda nečakať a na vlastnú päsť vybavená bicyklom, jednou hnedou taškou a slabou francúzštinou nasadla na trajekt a vydala sa na vojnou zmietaný kontinent. Dorazila do francúzskeho mesta Albert, no jej plán pridať sa k bojovým jednotkám narazil na problémy. Keď ju neprijali medzi zdravotné sestry, skrátka nasadla na bicykel a išla čo najbližšie k bojom. Pri tomto pokuse ju zadržala polícia a Dorothy nadobudla presvedčenie, že jedinou možnosťou, ako dosiahnuť svoj cieľ, je preobliecť sa za muža. Náhoda chcela, aby spoznala inžiniera Tommyho Duma, ktorý patril k ženijným jednotkám, v tom čase nazývaných sapéry. Tomu sa odvaha dievčaťa zapáčila a pomohol jej. V prestrojení sa teda zapojila do prác na hĺbení a príprave zákopov a po večeroch pripravovala reportáž. "Uniforma sapéra dala Dorothy určitú voľnosť, aby sa mohla pohybovať po fronte – raziči tunelov mali akési právo túlať sa. Nepodliehali rovnakým vojenským predpisom ako vojaci pechoty a často prichádzali a odchádzali bez toho, aby bol veliteľ pešieho pluku informovaný,“ vysvetľuje pre Daily Mail výhodu Dorothynho prestrojenia Rebecca Nashová, kurátorka Royal Engineers Museum. Fyzicky náročná práca, nedostatok jedla a kontaminovaná voda napokon viedli k tomu, že Dorothy ochorela. Prijatie do vojenského lazaretu by viedlo k odhaleniu jej identity a následkom nielen pre ňu, ale aj pre jej spojencov. Dôvodne sa obávala, že po odhalení bude obvinená zo špionáže, a preto sa radšej dobrovoľne priznala. Spočiatku sa podozreniu, že je špiónka, nevyhla, no napriek tomu s ňou vojenské úrady zaobchádzali v rukavičkách. „Čokoľvek urobila, je to dáma," poznamenal jeden z dôstojníkov, keď uvažovali nad tým, kam nezvyčajného väzňa umiestnia. Napokon sa rozhodli, že až do vyšetrenia prípadu bude „uväznená“ v kláštore. Viac ako 25 dôstojníkov bolo poverených zistiť, ako sa jej podarilo preniknúť do armády. Napokon, pre armádu to znamenalo bezpečnostné riziko. Keď to dokázalo obyčajné dievča, dokáže to ktokoľvek. „Vieme, že nie ste špión. Snažíme sa zistiť, čo ste,“ opísala reakciu vojakov vo svojej knihe Sapérka Dorothy Lawrenceová, jediná anglická vojačka. Dorothy napokon prepustili a transportovali do Anglicka. Musela však odovzdať všetky rukopisy, poznámky a náčrty reportáže a prisahať, že o svojom „výlete“ nebude písať do žiadnych novín. Knihu, v ktorej opisovala svoju cestu na front a skúsenosti z vojny vydala až v roku 1919. Dobrodružný a investigatívny príbeh síce v čase vydania dobre prijali v Británii, Austrálii aj v Amerike, no vo svete, ktorý sa spamätával z vojny, jeho význam zanikol. Až do roku 1925 bývala v rôznych podnájmoch, snažila sa pretĺkať rozličnými prácami, no jej správanie začalo byť nepredvídateľné. Dorothy žila sama, nemala rodinu, ktorá by sa o ňu postarala ani dostatok prostriedkov. Jej duševné zdravie poznamenávali rôzne traumy z minulosti a prejavy neliečenej maniodepresie. Prijali ju preto do nemocnice pre duševne chorých. Hoci sa v nemocnici pokúšala hovoriť o znásilnení, ako o kľúčovej udalosti svojho života, nestretla sa s adekvátnym pochopením a ani liečbou. Lekári na jej tvrdenie nazerali ako na výmysel, ktorý spolu s dobrodružnou povahou zapadal do ich obrazu manickej pacientky. V nemocnici strávila takmer štyridsať rokov, až kým v roku 1964 nezomrela a nebola pochovaná do hrobu pre sociálne prípady. Jej život je skvelým príbehom a zaujímavou kapitolou v ženskej žurnalistike. Zároveň však aj príkladom toho, ako nedôvera v ženské schopnosti a práva zničili život talentovanej ženy.


Šéf vojenského spravodajstva Balciar musí okamžite skončiť, mieni OĽaNO

Balciar je podľa Gajdoša profesionál a jeho súkromné aktivity nekomentuje.

BRATISLAVA. Šéf Vojenského spravodajstva Ján Balciar by mal pochopiť, že je čas odísť a mal by odísť sám. Myslí si to tieňový minister obrany Jaroslav Naď (OĽaNO). Reagoval na medializovanú výstavbu v Národnom parku Nízke Tatry. „Generála Balciara médiá opakovane spájajú s viacerými kauzami. Napriek tomu, že to vedeli politici i verejnosť, bol vymenovaný súčasným ministrom obrany Petrom Gajdošom za riaditeľa Vojenského spravodajstva. Vojenské spravodajstvo je primárne o tom, že mu treba dôverovať. Ako sa im dá dôverovať, keď im šéfuje takýto človek, ktorý ma zrazu obrovský majetok?" pýtal sa Naď na dnešnej tlačovej besede. Podľa neho má Balciar 23 nehnuteľností. „Niektoré kúpil od černákovcov a 12 apartmánov dostal od otca, ktorý ich kúpil od bývalého investičného manažéra Penty," uviedol Naď.Naďovi pri Balciarovi chýba transparentnosť konania, transparentnosť dokladovania majetku a príjmov a transparentnosť toho, s kým sa stretáva. „Generál Balciar v týchto aspektoch zlyhal. Pre mňa bol nepochopiteľne vymenovaný za riaditeľa. Bol trikrát povýšený a teraz je štvorhviezdičkový generál. Vojaci zarábajú asi tisíc eur, minister päťtisíc eur a riaditeľ zarába asi desaťtisíc eur. Nemyslím si, že toto je normálne. Má majetky v hodnote miliónov eur a pochybné styky. Taký človek nikdy riaditeľom nemal byť," uzavrel Naď. Predseda poslaneckého klubu OĽaNO Eduard Heger vyzval ministra obrany Petra Gajdoša, aby v mene generála vysvetlil majetkové pomery. „Rozsah nehnuteľností a ich hodnota je problém. Je tu podozrenie, že ich generál kúpil od závadových osôb. Vrhá to zlý tieň na Vojenské spravodajstvo. Vyzývame, aby sa vzdal svojej funkcie," uviedol Heger. Šéf Vojenského spravodajstva Ján Balciar je profesionál a jeho súkromné aktivity nebudem komentovať, uviedol pred dnešným zasadnutím parlamentného výboru pre obranu a bezpečnosť minister obrany Peter Gajdoš (SNS). Podľa jeho slov musia medializovanú výstavbu v Národnom parku Nízke Tatry preveriť príslušné úrady. „Máme stavebný úrad, ktorý vydáva povolenia. Ja nemám dôvod situáciu preverovať. Ide o súkromné aktivity generála Balciara," povedal Gajdoš. Minister obrany Gajdoš je s prácou šéfa Vojenského spravodajstva spokojný a zatiaľ na odvolanie nevidí dôvod.


Vo veku 77 rokov zomrel dramaturg Jaroslav Čorba

BRATISLAVA. Vo veku 77 rokov zomrel Jaroslav Čorba. Bol dramaturgom a autorom mnohých televíznych relácií. TASR o tom informovala PR manažérka Rozhlasu a televízie Slovenska (RTVS) Silvia Turnerová. Čorba sa preslávil najmä ako autor obľúbenej relácie RTVS Duel. Turnerová informovala o tom, že si RTVS jeho pamiatku pripomenie v relácii Anjeli strážni v nedeľu večer o 21.55 h na Dvojke.


Putinov odporca prežil aj druhý atentát, zomrela jeho manželka

Čečenca Osmajeva zranili pri útoku v Kyjevskej oblasti.

KYJEV. Veliteľ prokyjevského práporu Džochara Dudajeva, Čečenec Adam Osmajev, ktorý bol podozrivý z prípravy atentátu na ruského prezidenta Vladimira Putina, utrpel v pondelok zranenia pri útoku na svoje auto v ukrajinskej Kyjevskej oblasti. Streľbu na vozidlo, ku ktorej došlo na železničnom priecestí pri obci Hlevacha, neprežila jeho manželka Amina Okujevová, informovala v pondelok večer agentúra Interfax-Ukrajina s odvolaním sa na ukrajinského ministra vnútra Antona Heraščenka. "Adam Osmajev bol zranený, ale prežije to. Práve som s ním telefonicky hovoril," napísal Heraščenko na Facebooku. Hovorca ministerstva vnútra Jaroslav Trakalo agentúre Interfax-Ukrajina potvrdil úmrtie Okujevovej, ktorá sa ako dobrovoľníčka tiež zúčastňovala na tzv. protiteroristickej operácii (ATO) proti proruským separatistom na východe Ukrajiny. Dodal, že prípad sa bude zrejme vyšetrovať ako úkladná vražda, nie ako teroristický čin. Osmajeva zadržali 4. februára 2012 v ukrajinskom meste Odesa. Podľa Ukrajinskej bezpečnostnej služby (SBU) pripravoval atentát na ruského prezidenta Vladimira Putina. V novembri 2014 však súd nariadil jeho prepustenie z väzby, ale nikdy nebol vydaný do Ruska. Druhý podozrivý v tomto prípade bol v roku 2013 odsúdený na desať rokov väzenia po tom, ako bol odovzdaný ruským orgánom. Osmajev už 1. júna prežil jeden pokus o atentát v Kyjeve. Útočníka vtedy zastrelila jeho manželka. Tento pokus o atentát zorganizoval muž, ktorý sa pôvodne predstavil ako francúzsky novinár. Ukrajinské ministerstvo vnútra neskôr oznámilo, že útočník bol ruský občan. Pondelňajší atentát sa stal necelý týždeň po tom, čo bol v Kyjeve spáchaný bombový útok na nacionalistického ukrajinského poslanca Ihora Mosijčuka, pri ktorom zomrel jeho ochrankár a náhodný okoloidúci. V júli 2016 prišiel v Kyjeve pri bombovom útoku o život známy ruský novinár Pavel Šeremet. V marci tohto roka zastrelili v ukrajinskej metropole bývalého poslanca ruskej Štátnej dumy Denisa Voronenkova a v apríli 2015 proruského ukrajinského novinára Olesa Buzinu. Ukrajinské oficiálne miesta pripisujú tieto útoky ruským tajným službám, Moskva to však opakovanie poprela.


Minister Gál nemá dôvod Jankovskej neveriť, hovorili osobne

Kočner sa v správach, kde spomína Jankovskú aj Bugára, podľa ministra Gála iba chvastal.

BRATISLAVA. Minister spravodlivosti Gábor Gál (Most-Híd) nemá dôvod a dôkaz na to, aby neveril svojej štátnej tajomníčke Monike Jankovskej. Tá sa podľa informácii Denníka N spomína v Threeme Mariana Kočnera ako jeho "opička". Časť komunikácie považuje za chvastúnstvo. Gábor Gál sa pýtal tajomníčky Jankovskej, či sa s Kočnerom alebo jeho volavkou Alenou Zsuzsovou pozná a poprela to, rovnako ako médiám minulý týždeň. Kočnerove tvrdenia označil za chválenkárstvo aj v súvislosti s jeho stretnutím s predsedom koaličného Mosta-Híd Bélom Bugárom, na ktorého mal "nahučať". "Tí, ktorí poznáte pána Bugára, viete, že jediné čo sa naňho nedá, je nahučať," uviedol minister. O stav slovenského súdnictva sa nebojí vzhľadom na to, že podľa neho je na Slovensku oveľa viac čestných sudcov, prokurátorov a policajtov ako tých nečestných. Reagoval tak na tvrdenia prokurátorov Úradu špeciálnej prokuratúry, ktorí sa na pondelňajšej (19. 8.) tlačovej besede k stavu vyšetrovania vraždy Jána Kuciaka vyjadrili, že vyšetrujú trestnú činnosť predstaviteľov štátnych a justičných orgánov. Na otázku, ako reaguje na ich výzvu, aby sa títo predstavitelia dostavili dopredu na políciu, reagoval s tým, že to bude pre nich poľahčujúca okolnosť. "Vždy je možná dohoda o vine a treste, je možné podmienečné zastavenie trestného stíhania," poznamenal. Dodal, že na spoluprácu s orgánmi činnými v trestnom konaní myslí aj slovenský právny poriadok a poskytuje im určité úľavy v prípade kooperácie. Podľa údajnej komunikácie z aplikácie Threema, ktorú zverejnil Denník N, mal mať Marian Kočner vplyv na ministerstvo spravodlivosti cez štátnu tajomníčku Moniku Jankovskú.


Sýrske oblasti na východ od rieky Eufrat sú oslobodené od Islamského štátu

BEJRÚT, DAMASK. Hlavné kurdské sily v Sýrii v nedeľu oznámili, že oblasti východne od rieky Eufrat úspešne vyčistili od militantov extrémistickej organizácie Islamský štát (IS), za pomoci koalície vedenej Spojenými štátmi a ruských síl. Núraddín Mahmúd, hovorca sýrskych kurdských Oddielov ľudovej sebaobrany (YPG), ktoré sú oporou Sýrskych demokratických síl (SDF) podporovaných Američanmi, na nedeľnej tlačovej konferencii ocenil pomoc USA a Ruska pri operáciách vo východnej provincii Dajr az-Zaur. Pochválil ich vzdušnú a logistickú podporu, ako ak spoluprácu pri pozemných operáciách. Hovorca v meste Sálihíja v spomínanej provincii dodal, že dúfa v ďalšiu spoluprácu s oboma medzinárodnými vojenskými silami pri ochrane oslobodených území. Na tlačovej konferencii bol prítomný aj ruský generál z ruskej základnej Humajmím, ktorá sa nachádza v západnej Sýrii. Mahmúd poskytol vyjadrenia deň po tom, čo americký minister obrany James Mattis vyhlásil, že Washington prestane vyzbrojovať YPG, pritom operácie sa už chýlia ku koncu. SDF bojujú proti militantom IS východne od Eufratu od septembra. Prebieha aj iná vojenská operácia, v ktorej sýrske vládne sily, za pomoci Ruska a spojeneckých milícií podporovaných Iránom, prenasledujú bojovníkov IS na opačnom, západnom brehu rieky. Rusko a USA sú pritom v kontakte - komunikujú spolu, aby zabránili prípadným zrážkam svojich jednotiek. Americkí predstavitelia uviedli, že spolu komunikujú aj priamo v teréne a konajú sa tiež stretnutia SDF so zástupcami vládnych síl. Mahmúd vyzdvihol tiež úlohu kmeňových vodcov v boji proti IS v provincii Dajr az-Zaur, bohatej na ropu. Kmeňoví lídri totiž hrajú zjednocujúcu rolu pri zaisťovaní moci na spomínanom území, napísala tlačová agentúra AP.


Raúl Castro kritizoval Trumpovu zmenu politiky voči Kube

Americký prezident sprísnil pravidlá týkajúce sa cestovania na Kubu a obchodovania s ostrovným štátom.

HAVANA. Kubánsky prezident Raúl Castro verejne odsúdil zmenu politiky šéfa Bieleho domu Donalda Trumpa v rámci otvorenosti USA voči Kube. Urobil tak počas stretnutia Národného zhromaždenia, pričom to bolo po prvý raz, čo sa voči zmenám vyslovil, odvtedy, čo ich Trump 16. júna ohlásil. Ako informovali štátne médiá, Castro sa vyjadril, že americký prezident používa "starú a nepriateľskú rétoriku". Donald Trump v júni sprísnil pravidlá týkajúce sa cestovania na Kubu a obchodovania s ostrovným štátom. Dôvodom tohto rozhodnutia boli obavy týkajúce sa ľudských práv v krajine, ktoré vzniesli viacerí kubánski politickí oponenti režimu žijúci v USA. Ako píše BBC, Castro tieto tvrdenia popiera. "Odmietame manipuláciu témy ľudských práv namierenú proti Kube, ktorá môže byť na mnohé veci v tejto oblasti pyšná a nepotrebuje od USA ani nikoho iného dostávať lekcie," povedal pred Národným zhromaždením. "Kuba a Spojené štáty môžu spolupracovať a žiť bok po boku, rešpektovať svoje rozdiely. Ale nikto by nemal očakávať, že niekto bude robiť ústupky, ktoré zasahujú do jeho suverenity a nezávislosti," dodal.


V Európe zlyhal dôležitý systém pre riadenie letovej prevádzky

BRUSEL. V utorok krátko popoludní zlyhal dôležitý systém pre riadenie letovej prevádzky v Európe. Dôsledky pre civilnú dopravu sú veľké, ale zatiaľ rozsah jeho kolapsu nie je známy. Predpokladá sa, že včas nevzlietne asi 15-tisíc lietadiel. Informoval o tom Eurocontrol, európska organizácia pre bezpečnosť leteckej dopravy v Bruseli. V utorok malo odletieť za celý deň 29.500 lietadiel. Podľa expertov by sa mala porucha odstrániť do večerných hodín. Eurocontrol uviedol, že zlyhal systém ETFMS, od ktorého závisí riadenie letov na celom kontinente. Stratili sa všetky údaje o lietadlách, ktoré sa dostali do systému pred 12.26 h. Letecké spoločnosti ich však budú môcť nahlásiť znovu. Bezpečnosť letov nie je ovplyvnená.


Boeing si vytvorí rezervu päť miliárd dolárov na odškodné

Suma na kompenzácie nezahŕňa náklady na desiatky súdnych sporov.

CHICAGO. Americký výrobca lietadiel Boeing si zaúčtuje poplatok vo výške 4,9 miliardy USD (4,37 miliardy eur) na pokrytie prípadných kompenzácií leteckým spoločnostiam, ktoré zrušili tisíce letov pre uzemnenie Boeingu 737 MAX po dvoch haváriách. Vedenie koncernu to oznámilo vo štvrtok (18.7.). Boeing tiež povedal, že problémy s MAX odkroja 5,6 miliardy USD z jeho tržieb a príjmov pred zdanením. Spoločnosť so sídlom v Chicagu ďalej uviedla, že tieto výpočty sú založené na predpoklade, že regulačné úrady začnú s procesom schvaľovania návratu tohto lietadla na oblohu začiatkom 4. štvrťroka. To je ale skôr, ako očakávajú niektorí analytici. Boeing tiež zvýšil svoj odhad výrobných nákladov na stroje MAX o 1,7 miliardy USD, pretože obmedzenie produkcie bude trvať dlhšie, než odhadoval. Koncern stále pracuje na zafixovaní softvéru na riadenie letu. Práve ten zrejme zohral úlohu pri haváriách lietadiel, ktoré patrili spoločnostiam Ethiopian Airlines a Lion Air, a pri ktorých zahynulo 346 ľudí. Po marcovej havárii Ethiopian Airlines regulačné úrady nariadili uzemnenie modelov MAX a Boeing zastavil dodávky nových strojov klientom. Suma 4,9 miliardy USD na kompenzácie nezahŕňa náklady na desiatky súdnych sporov. Boeing si tento týždeň najal odborníka na odškodnenie obetí, ktorý dohliadal na fond pomoci vo výške 50 miliónov USD pre rodiny. A suma -5,6 miliardy USD z tržieb a zisku pred zdanením predstavuje viac ako polovicu vlaňajšieho zisku Boeingu, ktorý dosiahol 10,5 miliardy USD. Napriek uzemneniu Boeing pokračuje vo výrobe modelov MAX, aj keď ju od apríla znížil na 42 z 52 lietadiel za mesiac. Spoločnosť predpokladá, že v roku 2020 ju bude môcť postupne zvýšiť na 57 za mesiac. Boeing odovzdal klientom menej ako 400 lietadiel MAX, ale má objednávky na ďalších zhruba 4500. (1 EUR = 1,1216 USD)


Otec Borisa Johnsona sa pridal ku klimatickým protestom

V Londýne zatkli už viac než päťsto ľudí.

LONDÝN. Otec britského premiéra Borisa Johnsona sa pridal ku klimatickým protestom v Londýne. Stalo sa tak po tom, čo jeho syn vyzval demonštrantov, aby si zbalili svoje "po marihuane smrdiace" stany a odišli. Stanley Johnson demonštrantom z hnutia Extinction Rebellion (Vzbura proti vyhynutiu) povedal, že majú na mysli "presne tie správne veci", keď žiadajú zníženie uhlíkových emisií na nulu. Ako zdôraznil, hnutie proti klimatickým zmenám považuje za "nesmierne dôležité". Aktivistom sa prihovoril v stredu na Trafalgarskom námestí.V Londýne zatkli už viac než 500 osôb, ktorí v britskej metropole od pondelka blokujú cesty či mosty. Ich akcie sú súčasťou globálnej vlny protestov, ktorá zasiahla aj New York, Paríž, Berlín, Madrid, Amsterdam či Sydney. Hnutie žiada podniknutie bezodkladných krokov v boji proti klimatickým zmenám.


Šéfredaktorka SME získala druhé miesto v Európskej novinárskej cene

Ocenenie šéfredaktorke ...

Ocenený text

VARŠAVA, BRATISLAVA. Šéfredaktorka denníka SME Beata Balogová získala druhé miesto v prestížnej Európskej novinárske cene. Text "Hovorme ešte o vražde, nie o Ficovej mediálnej tyranii" bol nominovaný v kategórii Komentár - Názor. „Je to mocná, vyargumentovaná a zároveň vášnivá žurnalistická reakcia na vraždu Jána Kuciaka,“ povedal člen prípravného výboru Konstanty Gebert v marci. Víťazom sa stala Madelein Schwartz z Guardianu s textom "Zničil Trump ideológiu, ktorá vyhrala studenú vojnu?". Víťazka aj Beata Balogová patrili k ďalším 22 nominovaným novinárom za rok 2019.


Grécko vrátilo do Turecka ďalších dvadsať odmietnutých žiadateľov o azyl

Únia môže vrátiť do Turecka každého migranta, ktorý sa na niektorý z ostrovov dostal ilegálnou cestou.

ATÉNY. Grécko vo štvrtok v spolupráci s predstaviteľmi Frontexu vrátilo do Turecka ďalšiu skupinu 20 odmietnutých žiadateľov o azyl, ktorú tvorilo 17 mužov, dve deti a jedna žena. Išlo najmä o občanov Alžírska, Bangladéšu, Maroka a Pakistanu.Niektorí z nich svoje žiadosti o azyl v Grécku stiahli, väčšine boli zamietnuté v uplynulých dňoch.Celkový počet ilegálnych migrantov vrátených do Turecka tak od apríla 2016 na základe dohody EÚ-Turecko sa tak medzičasom zvýšil už na 1094, ďalších 1196 vrátilo Grécko do Turecka na základe bilaterálnej readmisnej dohody.Únia môže v súlade so spomínaným dokumentom vrátiť do Turecka každého migranta, ktorý sa na niektorý z gréckych ostrovov dostal ilegálnou cestou a neuspel v Grécku so žiadosťou o udelenie štatútu utečenca.Dnes smerovala cesta vrátených migrantov z gréckeho ostrova Lesbos do tureckého prístavu Dikili.Pomalosť procesu skúmania žiadostí v Grécku však spôsobuje, že sa na tamojších ostrovoch aj aktuálne zdržiava asi 13.700 ilegálnych prisťahovalcov, a to zväčša v preplnených utečeneckých táboroch.


Bartyová zinkasovala najvyššiu prémiu v histórii tenisu: Bol to zvláštny rok

Austrálčanka uzavrie sezónu ako svetová jednotka.

ŠEN-ČEN. Austrálska tenistka Ashleigh Bartyová v júni na Roland Garros vyhrala po prvý raz grandslamový titul, o dva týždne neskôr triumfovala aj na turnaji v Birminghame a prvýkrát v kariére sa dostala na čelo svetového rebríčka. Korunu úspešnej sezóne nasadila v nedeľu v Šen-čene, kde vo finále MS WTA zdolala obhajkyňu Jelinu Svitolinovú, získala trofej, rekordnú prémiu a tento rok uzavrie ako svetová jednotka. Bartyovú nečakala jednoduchá úloha. Jej ukrajinská súperka ťahala deväťzápasovú víťaznú šnúru na finálovom podujatí WTA, navyše vo všetkých piatich predchádzajúcich vzájomných súbojoch Austrálčanka nezvíťazila. Napriek tomu mal zápas jednoznačný priebeh, Bartyová zvíťazila za 88 minút 6:4, 6:3, pričom posledný gem vyhrala na nulu. "Je to bizarné, ak mám byť úprimná. Bol to zvláštny rok, plný vrcholov a pádov, myslím si, že viac bolo tých vrcholov. Zavŕšila som ho týmto mimoriadnym večerom, je to skvelé," povedala Bartyová na webe WTA. Dvadsaťtriročná svetová jednotka debutovala na záverečnom turnaji a ako piata v histórii využila hneď prvú príležitosť na celkové víťazstvo. Predtým sa to podarilo aj Slovenke Dominike Cibulkovej v roku 2016. Bartyová prešla turnajom s jednou prehrou, keď v druhom zápase skupiny podľahla Kiki Bertensovej, ktorá nahradila Naomi Osakovú. "Bolo veľmi dôležité, že sa mi podarilo spamätať sa po prehre s Kiki," uviedla Bartyová. Okrem trofeje a rebríčkového postavenia ju môže tešiť aj veľkorysá finančná odmena. Za triumf zinkasovala 4,42 milióna dolárov, vôbec najvyššiu čiastku v histórii tenisu vrátane mužského. "Celý týždeň bol úžasný. Musela som zdolať najlepšie tenistky na svete. Trochu mi to pripomenulo turnaj v Miami, kde sa mi tiež podarilo vyhrať a prebojovať sa späť do najlepšej desiatky v renkingu. Odvtedy som prešla dlhú cestu a som rada, že sa mi podarilo udržať formu," dodala Bartyová. Finálový zápas najvyššie nasadenej Bartyovej a obhajkyne titulu Svitolinovej bol dôstojným vyvrcholením turnaja, ktorý sa však nevyhol kritike. Sťažnosti smerovali na povrch, ten bol podľa niektorých príliš pomalý, v prvých zápasoch chýbal na tribúnach väčší počet divákov, ale najväčším problémom bol zdravotný stav hráčok. Z ôsmich pôvodných účastníčok až štyri skončili predčasne. Ako prvá Naomi Osaková, viróza vyradila aj jej náhradníčku Bertensovú, zranenie zastavilo aj Biancu Andreescuovú a v treťom sete semifinále skrečovala Belinda Benčičová. Popri problémoch sa však na turnaji objavila zaujímavá novinka, ktorá môže v budúcnosti pomôcť hráčkam i trénerom. Spoločnosť SAP a WTA prišli s funkciou, ktorá po prvý raz umožní trénerom a hráčkam odhaľovať a analyzovať opakované herné situácie, aké nastávajú vo výmenách.


Skvelo čítal hru. Tatar zaujal prihrávkou z otočky, Ovečkin utvoril rekord súťaže

Do histórie sa zapísala aj Philadelphia.

NEW YORK. Slovenský hokejový útočník Tomáš Tatar prispel k víťazstvu Montrealu Canadiens nad New Yorkom Rangers pomerom 4:2 jednou asistenciou. Ilavský rodák strávil na ľadovej ploche 16:23 minúty a bol súčasťou elitnej formácie kanadského klubu. Dvadsaťosemročný krídelník Tatar bodoval v druhom zápase po sebe a štatistiky si vylepšil v šiestom z ostatných siedmich vystúpení. Jeho gólová prihrávka v zápase proti NY Rangers zaujala, zámorský komentátor slovenského útočníka pochválil za veľmi dobré čítanie hry. Celkovo má Tatar na konte 48 bodov za 22 gólov a 26 asistencií. Hviezdou stretnutia v zostave Canadiens bol však Fín Joel Armia, ktorý dosiahol premiérový hetrik v kariére. "Tri góly som nikdy predtým nestrelil ani vo fínskej lige. Jednoducho som vedel, že ak budem mať šancu, potrebujem ju premeniť," uviedol pre NHL.com 25-ročný rodák z Pori. Ruský kanonier Alexander Ovečkin sa zapísal do histórie NHL v dueli Washingtonu Capitals na ľade New Yorku Islanders, v ktorom strelil už 45. gól v aktuálnej sezóne. Tridsaťtriročný Moskovčan sa stal vôbec prvým hráčom v dejinách súťaže, ktorý sa dostal na métu minimálne 45 presných zásahov v desiatich sezónach. Okrem tohto míľniku Ovečkina potešilo aj víťazstvo obhajcov Stanleyho pohára 3:1. "Má výnimočnú schopnosť dávať góly. Nikdy predtým som nevidel niekoho, kto by bol schopný vytvárať toľko nebezpečných situácií v ofenzíve. Je to rodený zakončovateľ," povedal na adresu najlepšieho strelca súťaže útočník Washingtonu T. J. Oshie. Historický zápis sa podaril aj Philadelphii Flyers, ktorá v prebiehajúcom ročníku využila služby ôsmeho brankára. V minulosti postavil jeden tím medzi tri žŕdky v jednej edícii NHL maximálne siedmich mužov. Podarilo sa to Quebecu Nordiques, St. Louis Blues a Los Angeles Kings. Cam Talbot zažil vydarený debut v drese Flyers, keď inkasoval trikrát z 33 striel a doviedol svoje mužstvo k triumfu 6:3. "V Edmontone sa veci nevyvíjali podľa predstáv, ale som rád, že som dostal šancu vo Philadelphii. Je to pre mňa nový začiatok v tíme, ktorý hrá momentálne veľmi dobre," povedal pre NHL.com Talbot. Pred ním sa v bránke Flyers ukázali Carter Hart, Brian Elliott, Michal Neuvirth, Anthony Stolarz, Calvin Pickard, Alex Lyon a Mike McKenna. NHL 2018/2019 - základná časť: Góly: 4. Eichel (S. Reinhart), 13. Sheary (Okposo, Montour), 58. Montour (Rodrigues, Sheary), 65. Sheary - 5. Bjugstad (Riikola, Simon), 38. Hörnqvist (J. Schultz, Crosby), 39. Crosby (Malkin, J. Schultz) Góly: 25. Severson (Agostino, Zajac), 29. Bratt (Severson, Hischier), 58. Rooney (Bratt, Severson) - 13. J. Van Riemsdyk (Giroux, Voráček), 15. J. Van Riemsdyk (Hartman), 40. Konecny, 41. Couturier (Giroux, Voráček), 47. Provorov (Sanheim, Voráček), 57. Konecny (J. Van Riemsdyk, Laughton) Góly: 3. Künhackl - 44. Vrána (Bäckström, Kempný), 45. Ovečkin (Oshie, Kuznecov), 59. Oshie Góly: 5. Namestnikov (Skjei, Shattenkirk), 58. B. Lemieux (Fast, Skjei) - 28. Gallagher (TATAR, Jordie Benn), 35. Armia (Folin, Mete), 45. Armia (Kotkaniemi, Kulak), 60. Armia (Byron, N. Thompson) /útočník Tomáš Tatar (Montreal) odohral 16:23 minúty, pripísal si jednu asistenciu a jeden plusový bod, dvakrát vystrelil na bránku súpera, prezentoval sa tiež jedným bodyčekom a jednou zablokovanou strelou/ Góly: 8. J. Williams (Pesce, Niederreiter), 11. Faulk (Niederreiter, Aho), 34. Aho (Teräväinen), 51. J. Staal (Teräväinen, D. Hamilton), 59. Svečnikov (Pesce, Faulk) - 7. Sundqvist (Dunn, Thomas), 23. Dunn (Maroon, Thomas) Góly: 36. Scheifele (Wheeler, Trouba), 39. Connor (Ehlers, K. Hayes), 55. Wheeler (Scheifele), 59. Myers (Scheifele, K. Hayes), 60. K. Hayes (Wheeler) - 16. Arvidsson (Forsberg), 33. P. K. Subban (Johansen, Ellis), 59. Ekholm (Ellis, Mikael Granlund) Góly: 15. W. Karlsson (M. Stone, Theodore), 39. Tuch (Marchessault), 60. Eakin (Bellemare, Carpenter) Góly: 5. Sörensen (Burns, J. Thornton), 23. T. Meier (Pavelski), 40. Sörensen (Hertl, Labanc), 53. Pavelski (Labanc, Couture) - 25. Zadorov (Landeskog, I. Cole), 51. Rantanen (Landeskog, Kerfoot), 54. Girard (Landeskog, MacKinnon)


Palestínski kresťania odmietajú predaj pozemkov cirkvi židovským investorom

BETLEHEM. Palestínski kresťania v sobotu násilím zastavili konvoj troch áut, v ktorom do mesta Betlehem na Západnom brehu cestoval jeruzalemský gréckopravoslávny patriarcha Teofil III. so svojím sprievodom. Incident si vyžiadal zásah palestínskych bezpečnostných zložiek, informovala agentúra Reuters. Cestu konvoju áut s cirkevnými hodnostármi smerujúcimi do Betlehema na omšu pri príležitosti sviatku Narodenia Pána prehradili stovky Palestínčanov, ktorí hádzali kamene a fľaše a udierali do kapoty áut päsťami. Palestínčania takto protestovali proti údajnému rozhodnutiu Teofilom vedenej cirkvi predávať pozemky židovským podnikateľom. Palestínčania toto rozhodnutie považujú za zradu. Grécka pravoslávna cirkev patrí k najväčším súkromným majiteľom pozemkov vo Svätej zemi. Pokusmi predať ich súkromným investorom si v posledných rokoch rozhnevala rovnako Izraelčanov i Palestínčanov. Najnovšie kontroverzné zmluvy sa podľa izraelských médií týkajú pozemkov vo východnom a západnom Jeruzaleme, ako aj v prístavných mestách Cézarea a Jafo (Jaffa). Potenciálnymi kupcami sú údajne židovskí a izraelskí investori. Cirkev tvrdí, že svoje pozemky musí predať, aby mohla splatiť dlhy nahromadené za posledné roky. Dané pozemky doteraz prenajímala na základe zmlúv. Niektorí izraelskí poslanci sa snažia tento predaj pozemkov zablokovať, pretože sa obávajú, že by mohol viesť k nárastu cien za nehnuteľnosti. Palestínčania sú a priori proti predaju pozemkov izraelským či židovským investorom a všetky podobné transakcie považujú za zradu. Agentúra Reuters spresnila, že účastníkmi sobotňajšej blokády v predjordánskom Betleheme boli tamojší kresťania, ako aj kresťania z Nazaretu a ďalších miest v Izraeli.


USA zopakovali hrozby voči Turecku, Trump radí Kurdom stiahnuť sa
 Kurdi dobyli Ras al-Ajn
 Ďalšie obete
 Američania sa sťahujú
Trump varuje Turecko
 Sýria ide na pomoc
 Členovia IS ušli
 Zastavujú vývoz
 Reakcia Erdogana
 Postoj Slovenska

Turecká ofenzíva začala po stiahnutí amerických vojakov z oblasti.

WASHINGTON/ ISTANBUL. Spojené štáty zopakovali cez víkend svoje hrozby sankciami voči Turecku po tom, ako Ankara vyslala svoje jednotky do Sýrie, a varovali pred útekom zajatých bojovníkov teroristickej skupiny Islamský štát (IS). Informovala o tom v nedeľu agentúra DPA. "Turecku som objasnil, že uvalíme rýchle, silné a tvrdé hospodárske sankcie, ak nedodržia svoje záväzky," vyhlásil americký prezident Donald Trump v sobotu večer miestneho času pred stúpencami vo Washingtone. K týmto záväzkom patrí "ochrana náboženských menšín a aj dohľad na zajatcov IS, ktorých sme zadržali", citovala ho DPA. Kurdským bojovníkom podľa agentúry odporúčal, aby sa stiahli z oblastí bojov pri hranici s Tureckom. Je veľmi ťažké poraziť vojenskú moc, ktorá - na rozdiel od ich vlastných jednotiek - disponuje vzdušnými silami, uviedol Trump. V súvislosti s odsunom amerických jednotiek z tejto oblasti americký prezident povedal: "Nemyslím si, že naši vojaci by tam mali byť a strážiť hranicu medzi Tureckom s Sýriou ďalších 50 rokov, keď nedokážeme strážiť naše vlastné hranice doma." Narážal tým na početné nelegálne prekročenia južnej hranice USA s Mexikom. Krátko pred tureckou ofenzívou na severovýchode Sýrie, spustenou tento týždeň, Trump nariadil odchod amerických vojakov z tejto oblasti. Podľa kritikov tým umožnil tureckému vedeniu zakročiť proti milíciám sýrskych Kurdov, ktoré boli dôležitým spojencom USA v boji proti džihádistom z IS. Turecko považuje tieto milície za odnož kurdskej povstaleckej organizácie na svojom území a tým za teroristickú organizáciu. Trump povedal, že Spojené štáty nemôžu viesť "nekonečné vojny". "Našich veľkých hrdinov, našich skvelých vojakov, musíme priviesť domov. Je načase," vyhlásil na výročnom stretnutí amerických spoločensko-konzervatívnych aktivistov. Blízky východ podľa agentúry AP vykreslil ako beznádejný prípad i po rokoch vojenskej angažovanosti a finančných investícií zo strany USA. "Je teraz menej bezpečný, menej stabilný a bojujú tam," dodal. Trump tiež oznámil, že vyčlenil 50 miliónov dolárov núdzovej pomoci pre Sýriu na podporu tamojších kresťanských a iných náboženských menšín.


Dedič zabezpečil Opave bod, Procházka sa presadil pri triumfe Plzne

Fortuna liga

Top strelci

Hamšík v Číne

Mak v Rusku

Premier League

Serie A

Bundesliga

La Liga

Ligue 1

Česká liga

PRAHA. Futbalisti SFC Opava remizovali v sobotňajšom domácom stretnutí 9. kola najvyššej českej súťaže so Slovanom Liberec 1:1. O gól domácich sa v 59. minúte postaral slovenský útočník René Dedič. V zápase České Budějovice - Plzeň sa v 31. minúte strelecky presadil Roman Procházka, ktorý pomohol k výhre hostí 3:0. Česká Fortuna liga - 9. kolo Góly: 23. Smrž, 66. Ndefe /L. Hrdlička odchytal celý zápas a dostal ŽK, M. Čonka (obaja Karviná) odohral celý zápas a dostal ŽK/ Góly: 59. DEDIČ - 53. Musa /R. Dedič odohral celý zápas a v 59. minúte dal gól, K. Mondek (obaja Opava) nastúpil v 60. minúte - M. Koscelník (Liberec) nastúpil v 74. minúte/ Góly: 45. Šašinka - 22. Mareš /P. Šimko (Slovácko) bol na lavičke náhradníkov/ Góly: 18. Krmenčík, 31. PROCHÁZKA, 90.+2 Chorý /R. Procházka odohral celý zápas a v 31. min strelil gól, M. Kozáčik (obaja Plzeň) bol na lavičke náhradníkov/


STĹPČEK ZUZANY KEPPLOVEJNie je to palica na šťavnatý jazyk

Stíhanie

Trestnosť výrokov

Rozhovor

Komentár

Stĺpček

Žitňanskej novela neznamená, že teraz „už nebudeme môcť nič povedať“, ako sa začalo šíriť.

Dá sa pochopiť bez extrémov vo fantázii, prečo sa Žitňanskej sprísnená novela nepáči opozícii. Premiér ju opakovane označil za nepriateľa a teraz, keď máme vystužený zákon na stíhanie urážlivých prejavov, mohlo by sa zdať, že kto pôjde proti srsti, nájde sa na neho paragraf. Lipšic z čela kritikov dôvodí, že kým „nezačne platiť elementárna spravodlivosť, tak nárastu extrémizmu žiadnymi zákonmi nezabránime“. Tu by sme ale mali započítať aj spravodlivosť pre tých, ktorým Ústava sľubuje ochranu. Že si na prevolávaní ich mena - spolu so želaním toho najhoršieho - nebudú iné skupiny stavať štvavú kampaň. Nie, neznamená to, že teraz „už nebudeme môcť nič povedať“, ako sa začalo šíriť. Nie je to palica na šťavnatý jazyk. Ale na skupiny, ktoré si hrubým jazykom značkujú terén, v ktorom už sebaisto politicky pôsobia. Oni síce najhlasnejšie žiadajú slobodu slova, no Lipšic plytvá energiou, ak sa v ich prípade hrá na Voltaira. Samozrejme tušíme, že tí, ktorých sa to týka, začnú zaplátané zákony zase všelijako obtekať. Dôležité je, aby už štát nebol za hlúpeho, že od slov k činom je ďaleko.


Recepty na domáce cupcakes, ktorým neodoláte

Vybrali sme desať receptov na "kapkejky". Odlíšite ich od muffinov?

Na začiatok trochu teórie, alebo ako odlíšite dva druhy koláčikov, ktoré sa podobajú, no nie sú to isté: Cupcakes vs. muffiny Pri "kapkejkoch" si preveríte svoje schopnosti zdobenia dezertov. Tieto kúsky nielen dobre chutia, ale aj sa na ne dobre pozerá. Prejsť na recept Ak pečiete niečo náročnejšie, inšpiráciu môžete nájsť aj v tejto cupcake torte. Aj netradične vyzerajúca svadobná torta môže byť zaujímavým pekárenským dielom! Prejsť na recept Ovocie si zvoľte podľa chuti, ale tento ružový krém musíte rozhodne vyskúšať. Nezabudnite na kreatívne zdobenie! Prejsť na recept Ak máte hodinu času nazvyš, verte, že cupcakes spravia radosť nielen vám, ale vďaka veselým farbám najmä deťom. Prejsť na recept Osviežujúca rýchlovka s čučoriedkami, ktorú si môžete ozdobiť podľa vlastnej fantázie. Prejsť na recept Piškótové cesto nielen dobre chutí, ale i dlho vydrží. Čo tak vyskúšať ho netradične - vo vaječnej škrupinke? Prejsť na recept Milovníci kokosu si prídu na svoje. Navyše si môžete vyskúšať zdravú kombináciu so špaldovou múkou. Prejsť na recept Jednoduchý recept, ktorý však prinesie neodolateľný výsledok. Práve ste ho našli. Prejsť na recept Zdatné kuchárky a kuchári si hravo poradia s týmto receptom, ktorý im zaberie menej než polhodinu. Táto rýchla maškrta skvele chutí najmä s čerstvým lesným ovocím. Prejsť na recept Pri cupcakes môžete ohurovať nielen chuťou, ale aj farbami. S týmito citrónovými môžete experimentovať bez obáv. Prejsť na recept


Bloomberg označil brexit za najhlúpejšiu vec, s výnimkou zvolenia Trumpa

Bývalý starosta New Yorku nepovažuje brexit za správnu vec.

LONDÝN. Odchod Británie z Európskej únie je to najhlúpejšie, čoho sa nejaký štát dopustil s výnimkou zvolenia Donalda Trumpa za amerického prezidenta, domnieva sa bývalý starosta mesta New York a mediálny magnát Michael Bloomberg. Podľa neho "je naozaj ťažké chápať, prečo krajina, ktorej sa tak darí, to chcela pokaziť". Jeho výroky v súvislosti s brexitom, ktoré zazneli ešte pred dvoma týždňami na technologickej konferencii v Bostone, priniesol v utorok britský denník Guardian. Bloomberg, ktorého majetok sa odhaduje na približne 47 miliárd dolárov, navštívil v utorok britskú metropolu Londýn, kde vo finančnej štvrti City otvoril nové európske sídlo svojej spoločnosti nesúcej jeho meno. "Otvárame v Londýne úplne nové európske sídlo Bloombergu - dve veľké a nákladné budovy. Bol by som to býval urobil, aj keby som bol vedel, že sa (Briti) chystajú odísť? Občas mi napadá, že možno ani nie...," uviedol Bloomberg (75) pri príležitosti otvorenia nového sídla svojej spoločnosti, rozkladajúceho sa na ploche 1,3 hektára. Dodal však, že nehľadiac na to, aký bude vzťah medzi Britániou a Európskou úniou, Londýn bude vzhľadom na svoj jazyk, časové pásmo, infraštruktúru či kultúru globálnou metropolou ešte roky. "Sme veľmi optimistickí, čo sa týka budúcnosti Londýna a naozaj sme radi, že sme jeho súčasťou," uviedol Bloomberg. V Británii zamestnáva 4000 ľudí a na celom svete ďalších 20.000. Jeho newyorská spoločnosť má už dlho v Británii svoje európske sídlo, ale niektorí zamestnanci už vyjadrili nespokojnosť s Londýnom ako kľúčovou lokalitou, pripomína Guardian.


Pellegrini osobne dohliadne na výber dočasného policajného prezidenta

BRATISLAVA. Premiér Peter Pellegrini (Smer) bude osobne dohliadať a konzultovať s novou ministerkou vnútra Denisou Sakovou (Smer) výber dočasného policajného prezidenta po odchode Tibora Gašpara, ktorý bude viesť Policajný zbor (PZ) SR dovtedy, kým sa podľa nových pravidiel nevyberie nový policajný prezident. Oznámil to Pellegrini na štvrtkovej tlačovej konferencii po tom, čo prezident SR Andrej Kiska vymenoval Sakovú do funkcie. Saková sľúbila, že sa pokúsi vrátiť polícii dôveru ľudí. Potvrdila, že má vytipovaných niekoľko osôb, ktoré by dočasne mohli šéfovať policajnému zboru. "Mená však zatiaľ nebudem konkretizovať, chcem sa s nimi stretnúť osobne, počuť ich vízie a stratégie a na základe toho urobím užší výber," povedala Saková s tým, že pri výbere konkrétneho mena sa bude radiť s premiérom. Pellegrini spolu so Sakovou uistili, že dočasný šéf policajného zboru bude človek, "ktorý nebude v spoločnosti vzbudzovať pochybnosti a nebude mať možné prepojenia na záujmové skupiny a politické strany". Pellegrini považuje Sakovú za človeka na správnom mieste a verí, že o tom presvedčí aj okolie. "S rezortom sa nemusí oboznamovať, keďže na ministerstve pracuje dlhé roky a na tomto poste som si želal práve človeka, ktorý môže od prvého dňa naplno pracovať," povedal premiér s tým, že novú ministerku pozná veľmi dobre. "Želám jej veľa úspechov a deklarujem, že vždy, keď bude potrebovať pomoc a oporu predsedu vlády, som k dispozícii," zdôraznil Pellegrini.


Mzdy v Británii od marca do mája rástli najviac za posledné desaťročie

Britská nezamestnanosť zostala na najnižšej úrovni za 45 rokov.

LONDÝN. Pracovný trh v Spojenom kráľovstve zostáva silný. Mzdy v krajine za tri mesiace do konca mája 2019 vzrástli najstrmšie za celú dekádu a nezamestnanosť zostala na najnižšej úrovni za 45 rokov. Ale zároveň tempo rastu zamestnanosti sa spomalilo. Podľa údajov, ktoré v utorok zverejnil štatistický úrad ONS, sa priemerná mzda bez odmien v období marec - máj zvýšila medziročne o 3,6 %, najstrmšie od júla 2008. A priemerná mzda vrátane odmien v sledovanom období stúpla o 3,4 %, čo je viac ako jej zvýšenie o 3,2 % v predchádzajúcich troch mesiacoch, aj ako nárast o 3,1 %, ktorý predpovedali analytici. Miera nezamestnanosti pritom zostala na úrovni 3,8 % a je najnižšia od obdobia november 1974 - január 1975. Počet nezamestnaných klesol o 51.000 na necelých 1,3 milióna ľudí. Rast zamestnanosti sa však v sledovanom období spomalil a pribudlo len 28.000 nových miest, najmenej od obdobia jún - august 2018. No aj počet voľných pracovných miest klesol a na najnižšiu úroveň za viac ako rok. Presnejšie, ONS evidoval v období marec - máj rekordných 32,75 milióna zamestnaných a 1,29 milióna nezamestnaných osôb. Niektoré prieskumy naznačujú, že zamestnávatelia sú opatrnejší pri najímaní nových ľudí pre blížiaci sa termín brexitu (31. október). Obaja uchádzači o post britského premiéra totiž vyhlasujú, že v prípade potreby opustia Európsku úniu (EÚ) aj bez dohody o prechodnom období.


V Prahe vybuchol kanál, vzduchom lietali výkaly

PRAHA. Prepadnutý kanál uprostred cesty skomplikoval v pondelok premávku na frekventovanej Európskej ulici v Prahe. Podľa svedka poklop kanála vyletel do vzduchu a výbuch do okolia rozmetal fekálie. Informoval o tom spravodajský server Novinky.cz. Kanál nejakým tlakom vyletel z cesty a vozovka v okolí sa prepadla. Čo haváriu spôsobilo, nevieme. Naši pracovníci sú na mieste a s mestskou políciou regulujú dopravu. "Bolo počuť veľkú ranu a poklop vyletel do vzduchu. Bolo obrovské šťastie, že autá v tej chvíli stáli na červenú, inak by to nejaké trafilo," uviedol pre Novinky svedok udalosti. Podľa informácií z miesta udalosti sú v okolí 20 metrov rozosiate fekálie a toaletné papiere ležiace na ceste. "Kanál nejakým tlakom vyletel z cesty a vozovka v okolí sa prepadla. Čo haváriu spôsobilo, nevieme. Naši pracovníci sú na mieste a s mestskou políciou regulujú dopravu," uviedol hovorca Pražských vodovodov a kanalizácie Tomáš Mrázek. Autá mohli jazdiť len v jednom pruhu. Česká polícia na Twitteri medzičasom uviedla, že nečistoty boli odpratané a premávka obnovená


Euroskeptická strana v Británii odvolala svojho predsedu Henryho Boltona

Prechodným lídrom sa stane Gerard Batten.

LONDÝN. Euroskeptická Strana nezávislosti Spojeného kráľovstva (UKIP) odvolala svojho predsedu Henryho Boltona. Ten čelil opätovným výzvam na odstúpenie po tom, ako sa prevalila kauza s urážlivými textovými správami, ktoré posielala jeho bývalá priateľka. Členovia strany vyslovili Boltonovi nedôveru počas sobotného hlasovania. Prechodným lídrom sa teraz stane Gerard Batten, pričom voľba nového predsedu by sa mala uskutočniť do 90 dní.Bolton nedávno oznámil, že sa rozišiel so svojou priateľkou, ktorá mala rasistické poznámky na adresu snúbenice princa Harryho Meghan Markleovej. Päťdesiatštyriročný bývalý vojak však trval na tom, že zo svojej funkcie odstúpiť neplánuje.Dvadsaťpäťročnú Jo Marneyovú, ktorá sa označuje za modelku a herečku, vyhodili zo strany UKIP po tom, čo noviny Mail on Sunday zverejnili jej textové správy. V nich okrem iného uvádza, že Markleová "pošpiní" kráľovskú rodinu. Marneyová sa za svoje vyjadrenia neskôr ospravedlnila, tvrdí však, že boli vytrhnuté z kontextu.


Schalke zdolalo Mainz, o triumfe rozhodlo v 89. minúte

BERLÍN. Futbalisti FC Schalke 04 zdolali v piatkovom dueli 5. kola nemeckej Bundesligy 1. FSV Mainz 05 2:1 a zaknihovali si tretie víťazstvo za sebou. O výhre domáceho tímu rozhodol gólom v 89. minúte marocký stredopoliar Amine Harit. 5. kolo Bundesligy: Góly: 36. Serdar, 89. Harit - 74. Onisiwo


Britské letisko London City uzavreli po náleze bomby z druhej svetovej vojny

Bombu našli počas naplánovaných prác na letisku.

LONDÝN. Letisko London City v britskej metropole v nedeľu večer uzavreli po tom, ako na neďalekom mieste v rieke Temža objavili nevybuchnutú bombu z druhej svetovej vojny. Oznámila to Metropolitná polícia. Bombu našli počas vopred naplánovaných prác na letisku a operácia zameraná na jej odstránenie prebieha v spolupráci s Kráľovským námorníctvom, uviedla polícia. Zdôraznila, že počas operácie dôjde k narušeniu príletov i odletov. Letisko preto pasažierom odporučilo, aby tam až do odvolania necestovali, píše agentúra Reuters. V rámci preventívnych opatrení uzavreli okolie letiska do vzdialenosti 214 metrov, uzatvorené museli byť aj niektoré cesty, dodáva stanica BBC.


AKTUALIZOVANÉLavína vo francúzskom stredisku Tignes si nevyžiadala mŕtvych ani ranených

PARÍŽ. Lavína, ktorá v utorok dopoludnia spadla na zjazdovku vo francúzskom lyžiarskom stredisku Tignes v Hornom Savojsku, si nevyžiadala žiadne obete ani zranených a pátraciu operáciu záchranári ukončili. Informovali o tom agentúry AP a DPA s odvolaním sa na miestne úrady. Francúzske médiá predtým uvádzali, že lavína niekoľkých lyžiarov strhla. Podľa rozhlasovej stanice Europe 1 sa na zjazdovke v inkriminovanom čase nachádzalo asi tristo ľudí. Lavína podľa tohto zdroja údajne strhla dve skupiny lyžiarov. Hovorca zasahujúcej žandarmérie s odvolaním sa na očitých svedkov vtedy uviedol, že je pod závalom snehu veľa ľudí. V pondelok vyhlásili v lyžiarskom stredisku druhý najvyšší stupeň varovania pred lavínami. Francúzske médiá však upozornili, že varovanie sa "teoreticky" týka svahov mimo oficiálnych zjazdoviek alebo uzavretých zjazdoviek. V polovici februára pri páde lavíny v stredisku Tignes zahynuli štyria ľudia - traja členovia rodiny a inštruktor snoubordingu.


STĹPČEK ŠÉFREDAKTORKYVražda novinára sa týka všetkých, novinári sú ušami a ústami verejnosti

Zavraždili novinára

Odmena

Gašpar o prípade

Čižnár

Na mieste činu

Rozhovor s Kaliňákom

Mimoriadny podcast

Reakcie politikov

Svetové médiá

Vyhlásenie redakcií

Stanovisko Asociácie

Stĺpček

Kepplová

Schutz

Ritomský

Rozhovor s Kordom

Vyšetrovanie

Novinári o zastrašovaní

Vražda Kuciaka

Politici a predstavitelia tejto krajiny by mali jasne odsúdiť tento akt zbabelej agresie.

Vražda Jána Kuciaka, reportéra portálu Aktuality.sk, presahuje hranice mediálnej komunity, lebo v krajine, kde zavraždia novinára, niekto útočí aj na samotnú slobodu slova. Táto tragédia sa týka každého novinára, lebo cieľom nie je umlčať jedného, ale zastrašiť všetkých. Vražda novinára je zároveň útokom na občanov tejto krajiny, lebo novinári sú očami, ušami a ústami verejnosti. Politici a predstavitelia tejto krajiny by mali jasne odsúdiť tento akt zbabelej agresie a vyslať signál, že to nie je len vražda, ale že pri každom podobnom útoku aj naša sloboda krváca. Nechceme, aby sa Slovensko približovalo ku krajinám, kde vražda novinárov je bežná a často nakoniec ututlaná bez jasnej vyslovenej podpory novinárskej komunite.


Barcelona bez opôr remizovala s posledným tímom, Lobotka si zahral proti Atléticu

Slovensko - o titul

Slovensko - o záchranu

Anglická liga

Španielska liga

Nemecká liga

Talianska liga

Česká liga

MADRID. Tím FC Barcelona uhral iba bezgólovú remízu na ihrisku posledného mužstva tabuľky SD Huesca v sobotňajšom zápase 32. kola najvyššej španielskej futbalovej súťaže La Ligy. V tíme hostí nezasiahli do stretnutia mnohí dôležití hráči základnej zostavy. Stanislav Lobotka odohral za Celtu Vigo celý duel, no jeho tím prehral na štadióne Atlética Madrid 0:2 gólmi Antoina Griezmanna a Álvara Moratu. Hráči z hlavného mesta Španielska znížili na druhej priečke stratu na Barcelonu na deväť bodov. Celta má na 16. priečke pred zónou zostupu náskok dva body. Góly: 19. Pedrosa, 47. Laguardia (vlastný) - 56. Calleri Góly: 42. Griezmann, 74. Morata Stanislav Lobotka (Vigo) odohral celý duel Góly: 26. El Haddadi, 59. Sarabia, 64. F. Vázquez - 55. Lo Celso, 82. C. Tello


American Airlines kupuje 50 lietadiel od Airbusu

Ide o kontrakt na najnovšie stroje A321XLR s dlhým doletom.

PARÍŽ. Spoločnosť American Airlines, ktorá je najväčším leteckým prepravcom na svete, kupuje 50 najnovších Airbusov A321XLR s dlhým doletom. Dohodu obe firmy zverejnili v stredu na parížskom leteckom salóne. V kontrakte nie je uvedená cena, ale predpokladá sa, že bude vo výške niekoľkých miliárd dolárov. Airbus predstavil svoj stroj A321XLR v pondelok. Ide o verziu populárnych lietadiel A320 pre dlhý dolet.Krok spoločnosti American Airlines zvyšuje tlak na amerického výrobcu lietadiel Boeing, ktorý uvažuje o novom stroji nazvanom NMA (New Midsize Airplane - Nové stredne veľké lietadlo). NMA má byť podobne veľké ako A321XLR. Predpokladá sa, že kontrakt American Airlines s Airbusom bude ďalším podnetom pre Boeing, aby pokračoval vo vývoji NMA.


Vynovené múdre okuliare Google Glass mieria do podnikov

Sú výkonnejšie, pohodlnejšie a nestratia kontakt so servermi. Spotrebiteľom  ich však Google zatiaľ ponúkať nechce.

MOUNTAIN VIEW, BRATISLAVA. Dva roky Google v tichosti pokračoval vo vývoji múdrych okuliarov po tom, čo ich definitívne stiahol zo spotrebiteľského predaja. Zameral sa pri tom na vlastnosti, ktoré zlepšujú ich použitie v podnikovom prostredí. Okuliare Enterprise Edition dostali do výbavy novší, výkonnejší procesor a batériu, ktorá umožňuje 8-hodinovú prevádzku na jedno nabitie. Ide pri tom o kapacitu, ktorá postačí pre prevádzku náročnejších úloh v dátovom spojení so servermi. Len pri nepretržitom streamovaní videa klesá výdrž na 5 hodín. Snímací čip fotoaparátu má nové 8-megapixelové rozlíšenie, WiFi modul dokáže udržať stabilnejšie spojenie na miestach so slabším pokrytím a zmenou prešiel aj spôsob upínania k rámu, ktorý umožňuje lepšie spojenie s dioptrickými okuliarmi. Zmeny sa však týkajú aj samotného dizajnu. Ten bol upravený tak, aby bolo celodenné nosenie v práci pohodlnejšie. Google ladil produkt pre svojich vývojárskych partnerov, okuliare boli v utajenej testovacej prevádzke v niekoľkých podnikoch. Špeditéri, lekári a konštruktéri pomáhali ladiť technológiu pri svojej práci. Google vidí obchodný potenciál práve v tomto segmente. Príkladom je firma DHL. Špeditér má neustály prehľad o svojom doručovacom pláne na displeji, nemusí neustále pracovať s papiermi a listovať doručovacie protokoly. Podobné je to aj pri práci v medicínskom prostredí, kde potrebné informácie vstupujú do zorného uhla bez toho, aby ruky boli zamestnané listovaním v dokumentácii. Cenu Google podľa BBC neprezradil, svoje plány však avizovala nemecká vývojárska firma Ubimax. Tá plánuje pri svojich softvérových riešeniach účtovať zákazníkom za okuliare približne 1500 eur.


PODCAST TECH_FMPlanéta sa mení, nič podobné ľudstvo nezažilo

Ako sa mení klíma a v čom môžu pomáhať turisti na safari.

Vraj sa klíma vždy menila. Vraj naša planéta aj v minulosti zažívala teplejšie a chladnejšie obdobia a súčasný stav je len jedným z takýchto období. Nuž, nie je, nikdy – alebo teda v známych ľudských dejinách - sa totiž nemenila celá planéta a nikdy tak výrazne. Platí to prinajmenšom dvetisíc rokov do minulosti. Vedci si chcú tiež privolať na pomoc turistov na africkom safari. Ich fotografie totiž vedia pomáhať pri výskume zvierat. Viac sa dozviete v podcaste TECH_FM. je program propagujúci vedu a nové technológie. Vzniká v spolupráci Tech.sme.sk a Rádia_FM a znie naživo v rozhlase každý štvrtok po 15:00.


Britskí vedci objavili najvyšší tropický strom na svete

Rekordný strom dostal pomenovanie Menara.

LONDÝN. Britskí a malajzijskí vedci tvrdia, že objavili najvyšší tropický strom na svete s výškou viacej než sto metrov. Tím vedcov z Nottinghamskej univerzity si všimol strom druhu žltý meranti v dažďovom pralese na ostrove Borneo minulý rok, informovala v piatok stanica BBC. Vedci z Oxfordskej univerzity následne spravili jeho trojrozmerné skeny a jeho výšku potvrdili meraním prostredníctvom dronov. Strom sa nachádza v chránenej oblasti Danum Valley v malajzijskej časti Bornea. Rekordný strom dostal pomenovanie Menara, čo v malajskom jazyku znamená veža. Miestny lezec, ktorý sa na strom vyšplhal s meracou páskou, uviedol, že išlo o "hrozivý a veterný" výstup. "Úprimne, výhľad z vrcholca bol neuveriteľný. Neviem, ako to inak opísať - bolo to úžasné," dodal. Doreen Boydová z Nottinghamskej univerzity uviedla, že daný objav je kľúčový. "Tieto stromy dosahujú výšky, aké sme nikdy nepredpokladali. Budú tu však aj ďalšie vysoké stromy, ktoré ešte neboli objavené," povedala. Alexander Shenkin z Oxfordskej univerzity spresnil, že po tom, ako sa dozvedel o objave tímu z Nottinghamskej univerzity, jeho tím podnikol k stromu Menara vyčerpávajúcu trojhodinovú pešiu túru. "Už som videl mnoho vysokých stromov, ale keď som prišiel k tomuto gigantovi, uvedomil som si, že s niečím takým som sa ešte nestretol," vyhlásil.


Turecký súd potvrdil tresty dvom Čechom, spolupracovali s kurdskými milíciami

Turecko ich obvinilo z napomáhania teroristom.

ANKARA/PRAHA. Turecký odvolací súd potvrdil Čechom Markéte Všelichovej a Miroslavovi Farkasovi trest šesť rokov a tri mesiace väzenia za spoluprácu so sýrskymi kurdskými milíciami YPG (Oddiely ľudovej sebaobrany), ktoré Turecko pokladá za teroristické. Advokáti oboch Čechov podali dovolanie, uviedla v piatok pre spravodajský portál Novinky.cz hovorkyňa českého ministerstva zahraničných vecí Michaela Lagronová. Odsúdení sú stále vo väznici vo východotureckom meste Van. Turecký odvolací súd potvrdil verdikt prvostupňového súdu a právnici Všelichovej a Farkasa podali 27. novembra dovolanie na najvyššom súde. Podľa odhadov sa toto dovolanie bude posudzovať tri až deväť mesiacov, upozornila Lagronová. Väznica vo Vane bola Čechom odporučená ako najvhodnejšia, lebo je prispôsobená tomu, že sa v nej nachádza mnoho cudzincov. České ministerstvo bude odsúdeným naďalej poskytovať konzulárnu pomoc a bude v kontakte aj s ich advokátmi a rodinami, ktorým bude koordinovať návštevy. Všelichovú a Farkasa zadržali na turecko-irackej hranici vlani v novembri. Turecko ich obvinilo z napomáhania teroristom, pretože pomáhali kurdským milíciám YPG. Tie síce podporujú aj Spojené štáty a ďalšie krajiny, ale Turecko ich pokladá za teroristické. Obaja odsúdení sa bránia tým, že Kurdom poskytovali len humanitárnu pomoc a snažili sa pre nich vybudovať poľnú nemocnicu. Podľa Ankary však Farkas pomáhal priamo bojovníkom. Vládne noviny Daily Sabah vlani napísali, že pôsobil ako ostreľovač. Všelichová podľa novín okrem zabezpečovania zdravotníckej pomoci verbovala a koordinovala príchod nových "dobrovoľníkov-teroristov". Turci pri zadržaní Čechov na hranici neďaleko mesta Habur našli u nich i materiály, ktoré ich údajne spájali s teroristickou organizáciou. Svedčili proti nim aj dáta na pamäťových kartách s fotografiami a piesňami YPG a tiež profil Všelichovej na Facebooku, na ktorom podporovala YPG. Prvostupňový súd ich odsúdil začiatkom augusta na šesť rokov a tri mesiace. Obom hrozil trest až 15 rokov väzenia, uviedol portál Novinky.cz.


Podchod na Trnavskom mýte nebude ďalším nákupným centrom

Chodci v podchode náju základné tovary a služby a gastro zariadenia.

BRATISLAVA. Podchod na Trnavskom mýte v Bratislave nebude ďalším nákupným centrom. Bude plniť najmä prepravnú funkciu pre peších a doplnkovo ponúkne možnosť si zaobstarať základné tovary a služby. Informovala o tom spoločnosť Immocap Group, a. s., ktorá revitalizuje obchodné priestory pod jedným z dopravných uzlov v hlavnom meste. "Obchody v podchode budú plniť doplnkovú funkciu k blízkemu Centrálu a nemajú ambíciu, či už veľkosťou alebo zameraním konkurovať obchodom v nákupnom centre," priblížila firma zameranie prevádzok, ktorých majú byť takmer dve desiatky. Obchodné priestory majú byť členené na dve základné zóny, a to obchody s tovarmi a službami a gastro zariadeniami. Po niekoľkých mesiacoch má firma zámer nastavenú otváraciu dobu optimalizovať podľa návštevnosti a potrieb ľudí. Samotný podchod bude prístupný 24 hodín 7 dní v týždni. "V súčasnom stave prejde denne podchodom viac ako 31.000 ľudí počas týždňa, cez víkendy je to približne polovica," uviedla spoločnosť, ktorá predpokladá, že po rekonštrukcii sa zvýši počet peších aj v súvislosti s bezbariérovosťou a bezpečnosťou. Náklady firmy na revitalizáciu dosiahnu 2,5 milióna eur a bratislavský magistrát vynaloží ďalšie zdroje na výmenu eskalátorov a doplnenie výťahov. Realitno-poradenská spoločnosť Cushman & Wakefield v predikcii na rok 2018 uvádza, že v podchode na Trnavskom mýte v Bratislave má byť 1350 štvorcových metrov obchodných priestorov. Ukončenie rekonštrukcie je naplánované na leto budúceho roka.


Prezident Iránu nemá záujem o schôdzku s Trumpom na pôde OSN

Washington obvinil Irán zo zodpovednosti za útoky na ropné zariadenia v Saudskej Arábii.

TEHERÁN. Iránsky prezident Hasan Rúhání nemá v pláne stretnúť sa s prezidentom USA Donaldom Trumpom, keď budú obaja prítomní na Valnom zhromaždení OSN. Oznámil to v pondelok hovorca iránskeho ministerstva zahraničných vecí Abbás Músaví. "Nepotvrdzujem túto informáciu," povedal Músaví v odpovedi na otázku o možnom stretnutí Rúháního s Trumpom. V reakcii, ktorú odvysielala iránska televízia, Músaví uviedol, že "toto stretnutie sme neplánovali a nemyslím si, že by k nemu malo v New Yorku dôjsť." Podľa agentúry Reuters Biely dom v nedeľu 15. septembra nevylúčil prípadné stretnutie Trumpa s Rúháním, a to ani po tom, čo Washington obvinil Irán zo zodpovednosti za sobotňajšie útoky dronmi na ropné zariadenia v Saudskej Arábii. Poradkyňa Bieleho domu Kellyanne Conwayová podľa Reuters uviedla, že útoky zo soboty vyhliadkam na stretnutie prezidentom USA a Iránu "nepomohli". Z Conwayovej slov vo vysielaní televízie Fox News však podľa Reuters vyplýva, že možnosť schôdzky je stále otvorená. Poradkyňa dodala, že sankcie uvalené Spojenými štátmi na Irán v súvislosti s jeho jadrovým a balistickým raketovým programom budú pokračovať bez ohľadu na to, či sa obaja vedúci predstavitelia stretnú alebo nestretnú. Irán v máji oznámil, že nebude rešpektovať niektoré obmedzenia vyplývajúce z jadrovej dohody so svetovými veľmocami, pokým ostatné signatárske krajiny neurobia viac pre zmiernenie sankcií, ktoré voči islamskej republike znova zaviedli Spojené štáty po tom, ako od dohody odstúpili. Conwayová v tejto súvislosti upozornila, že Irán si veľmi nepomôže, keď útočí na Saudskú Arábiu, civilné oblasti a dôležitú infraštruktúru, ktorá ovplyvňuje globálne energetické trhy. Irán pritom odmieta tvrdenia amerického ministra zahraničných vecí Mika Pompea, že je za útokmi na ropné zariadenia v Saudskej Arábii. K útoku zo soboty 14. septembra sa prihlásili jemenskí šiitskí povstalci, tzv. húsíovia, údajne podporovaní Iránom. Podľa húsíov bolo pri ňom použitých desať dronov. Terčom jedného útoku bol spracovateľský závod štátnej ropnej a plynárenskej spoločnosti Saudi Aramco v meste Bikajk, ležiacom neďaleko pobrežného mesta Dammám vo Východnej provincii. Druhým miestom útoku bolo podľa saudskoarabského ministerstva vnútra ropné pole Churajs. Jemenskí povstalci v posledných mesiacoch zintenzívnili útoky raketami a dronmi na ciele v susednej Saudskej Arábii, ktorá je regionálnym rivalom Teheránu. Vojenská koalícia pod vedením Saudskej Arábie sa od roku 2015 zapája do občianskej vojny v Jemene, kde bojuje proti húsíom na strane medzinárodne uznávanej jemenskej vlády.


Zálohovanie PET fľliaš a plechoviek by malo fungovať od roku 2022

Na Slovensku by sa mali zálohovať jednorázové nápojové obaly.

BRATISLAVA. Od roku 2022 by sa na Slovensku mali zálohovať jednorázové nápojové obaly. Vyplýva to z návrhu zákona envirorezortu, ktorý v stredu schválila vláda. Suma za zálohovanie by sa mala pohybovať vo výške 12 centov pri PET fľašiach a desať centov pri plechovkách. "Pripravili sme systém, ktorý dokáže presunúť PET fľaše z riek, lesov a ulíc tam, kam patria, do recyklačných zariadení. Navyše, v rámci regiónu strednej Európy budeme prví, kto zálohovanie PET fliaš a plechoviek od nápojov reálne zavedie," vysvetlil návrh šéf rezortu László Sólymos (Most-Híd). Vstupné náklady na zavedenie systému by mali byť na úrovni 80 miliónov eur. Zaviesť zálohovanie nebudú podľa novej legislatívy musieť všetky obchody či prevádzky. Povinné bude iba pre tie s rozlohou väčšou ako 300 metrov štvorcových. Ministerstvo však predpokladá, že mnohé menšie obchody časom systém preberú. Envirorezort zároveň na sociálnych sieťach spustil kampaň #zazalohovanie. Prostredníctvom nej môže verejnosť vyjadriť svoju podporu zákonu o zálohovaní. Tú vyjadril aj predseda vlády Peter Pellegrini (Smer). "Musíme spraviť všetko preto, aby naša krajina neprispievala k trendu, kedy vo vodách, riekach, moriach a oceánoch bude viac plastu ako rýb," vyhlásil. Na Slovensku sa za jeden rok dostane do obehu približne miliarda PET fliaš. Separovaným zberom sa dosahuje ich približná návratnosť 60 percent. Ak by bola návratnosť 90-percentná, fľaše, ktoré by sa týmto spôsobom zozbierali, by dokázali naplniť napríklad bratislavské Námestie slobody do výšky 22 metrov.


Nezvestných európskych horolezcov budú v Himalájach hľadať aj drony

Horolezci sa naposledy ozvali minulú nedeľu.

ISLAMABAD. V Pakistane pokračuje pátranie po dvoch európskych horolezcoch, ktorí sa stratili v zlom počasí na vrchu Nangá Parbat. Predstaviteľ pakistanského Alpského spolku Karrar Hajdrí informoval, že do záchrannej a pátracej operácie je zapojený tím skúsených španielskych a pakistanských horolezcov. Taliansky veľvyslanec v Pakistane Stefano Pontecorvo na Twitteri informoval, že záchranári plánujú pri prehľadávaní osemtisícovky použiť aj drony.Talian Daniele Nardi a Brit Tom Ballard sú nezvestní už vyše týždňa. Podľa Hajdrího je však aj napriek tomu stále nádej, že ich zachránia, pretože v niektorých prípadoch v minulosti "zázračne zachránili" horolezcov, ktorí boli dlho stratení. Horolezci sa naposledy ozvali z hory v pakistanských Himalájach, ktorá je vysoká 8 126 metrov, minulú nedeľu. Nachádzali sa vtedy vo výške zhruba 6 300 metrov.


V Taliansku došlo k ďalšiemu pokusu o znásilnenie, zatkli Maročana

RÍM. V talianskom letovisku Rimini došlo v noci nadnes k ďalšiemu pokusu o znásilnenie. Už nahému páchateľovi, 34-ročnému Maročanovi, zabránili v dovŕšení činu policajti, informovala agentúra ANSA. Maročan údajne najprv ukradol žene mobilný telefón a žiadal sex za jeho vrátenie. Partner ženy hneď volal na políciu. Pár štyridsiatnikov pochádza z mesta Parma, dodala ANSA bez ďalších podrobností. Denník Corriere della Sera informoval, že vyšetrovatelia sa zaoberajú aj svedectvom predavača kebabu na pláži v Rimini, podľa ktorého tam došlo k fyzickému útoku na pár z Rakúska. Ženu sa vraj pokúsili znásilniť. Rakúšania mu povedali, že na nich zaútočili traja či štyria muži. Stalo sa tak deň po tom, čo v noci na sobotu 26. augusta štyria muži, pochádzajúci zrejme zo severoafrického Maghrebu, opakovane znásilnili na pláži v Rimini 26-ročnú poľskú turistku. Jej rovnako starého manžela predtým zbili do bezvedomia. Obaja skončili v nemocnici, útočníci ich zároveň okradli. Gang je podozrivý aj z toho, že krátko nato znásilnil v letovisku peruánsku transsexuálnu prostitútku. Tá v stredu identifikovala útočníkov z videozáznamu. Polícia po útočníkoch stále pátra. Podľa polície sa gang ešte 12. augusta pokúsil v Rimini znásilniť ženu z mesta Varese. Žene a jej priateľovi sa však podarilo utiecť. Gang ich predtým ohrozoval rozbitou fľašou a okradol ich.


Ruská armáda v Sýrii zostane, ponechá si dve základne

Rusi majú v pláne okamžite pomôcť Asadovi, ak znova vypuknú boje.

MOSKVA. Rusko si ponechá v Sýrii námornú základňu Tartús a leteckú základňu Humajmím, ak by bolo potrebné opäť zasiahnuť proti militantom, oznámil v utorok hovorca Kremľa Dmitrij Peskov. Informovala o tom agentúra Ria Novosti. Pripomenula, že ruský prezident Vladimir Putin pricestoval v pondelok ráno na základňu Humajmím, kde ho privítali sýrsky prezident Bašár Asad, ruský minister obrany Sergej Šojgu a veliteľ ruských síl v Sýrii Sergej Surovikin. Putin tam nariadil stiahnutie ruských síl z krajiny. Prezident zdôraznil, že teroristi v Sýrii sa môžu pokúsiť zdvihnúť hlavu, ale v takomto prípade zažijú také zdrvujúce útoky, aké dosiaľ nevideli. To sú slová prezidenta, vyslovená včera. "Nariaďujem ministerstvu obrany a náčelníkovi generálneho štábu, aby začali s odsunom ruskej vojenskej skupiny na ich stále základne," vyhlásil Putin pred vojakmi. "Za vyše dva roky ruské ozbrojené sily spoločne so sýrskou armádou porazili väčšinu bojaschopných zoskupení medzinárodných teroristov. Vzhľadom na to som sa rozhodol: väčšina ruského vojenského kontingentu, ktorý sa zdržiava v Sýrskej arabskej republike, sa vracia domov, do Ruska," oznámil ruský prezident. Peskov v utorok novinárom povedal, že operácia na oslobodenie Sýrie od teroristov je ukončená a nie je nutné udržiavať v krajine rozsiahly bojový potenciál. Preto sa Putin rozhodol vojská stiahnuť. "Zároveň zdôraznil, že dočasné základne ako Humajmím a Tartús zostanú. Prezident zdôraznil, že teroristi v Sýrii sa môžu pokúsiť zdvihnúť hlavu, ale v takomto prípade zažijú také zdrvujúce útoky, aké dosiaľ nevideli. To sú slová prezidenta, vyslovená včera," dodal Peskov. Podľa agentúry AP išlo vôbec o prvú návštevu Putina v Sýrii. Uskutočnila sa v čase, keď sýrska armáda s podporou Ruska prevzala kontrolu nad väčšinou krajiny. Putin už 6. decembra oznámil, že teroristická skupina Islamský štát (IS) utrpela totálnu porážku na oboch brehoch rieky Eufrat v Sýrii. "Minister obrany (Sergej Šojgu) informoval, že operácie na východnom a západnom brehu Eufratu sa skončili úplnou porážkou teroristov," povedal Putin novinárom v Nižnom Novgorode, kde krátko predtým oznámil, že sa bude uchádzať o znovuzvolenie vo voľbách hlavy štátu v marci 2018. Základňa Humajmím, 25 kilometrov južne od mesta Lázikíja v rovnomennej provincii, slúžila Rusku ako oporný bod pre letecké operácie proti teroristom v Sýrii, ktoré spustilo 30. septembra 2015 na žiadosť sýrskeho prezidenta Bašára Asada. Časť tejto základne má Moskva od septembra v bezplatnom prenájme na 49 rokov. Námorná základňa Tartús leží na pobreží Stredozemného mora.


Na čínskej nákladnej lodi objavili vodku určenú pre Severnú Kóreu

Nelegálny náklad 90-tisíc fliaš buď zničia, alebo pôjde do aukcie.

HAAG. Holandskí colníci objavili v prístave v Rotterdame desaťtisíce fliaš vodky pašovanej pravdepodobne do Severnej Kórey. Hovorca colného úradu Roul Velleman v stredu povedal, že odhadom 90-tisíc malých fliaš našli na čínskej nákladnej lodi minulý týždeň. Ako poznamenal, nelegálny náklad buď zničia, alebo pôjde do aukcie.Vodka sa podľa colníkov nachádzala v kontajneri ukrytom pod trupom lietadla. Jej ďalší osud bude závisieť aj od toho, či sa prokuratúra rozhodne vzniesť obvinenia z pokusu o porušenie sankcií OSN uvalených na severokórejský režim. Ani colníci, ani holandské ministerstvo zahraničia však nevysvetlili, prečo ruská vodka podľa nich smerovala práve do Kórejskej ľudovodemokratickej republiky.


Pápež František pricestoval do Ženevy, zúčastní sa zasadnutia Svetovej rady cirkví

Jednodňová návšteva má podčiarknuť význam vzájomnej spolupráce.

ŽENEVA. Pápež František pricestoval vo štvrtok do Ženevy, kedysi jedného z hlavných centier protestantskej reformácie. Ako v poradí tretí pápež sa zúčastní na tamojšom zasadnutí Svetovej rady cirkví (SRC), ktorá tento rok oslavuje 70. výročie svojho založenia. Jednodňová návšteva pápeža má podčiarknuť význam kresťanských modlitieb a vzájomnej spolupráce.Františka na letisku v "Kalvínovom meste" privítal prezident Alain Berset i ďalší švajčiarski predstavitelia. Deti v tradičných odevoch mu na červenom koberci odovzdali kvety, zatiaľ čo vojenská kapela sa postarala o fanfáry.SRC je medzinárodná organizácia, ktorá združuje 350 cirkví, pričom jej cieľom je ukázať jednotu kresťanskej viery. Rímskokatolícka cirkev medzi jej členov nepatrí.


Jasaňova firma, ktorú získali Taliani, mala aj verejné zákazky. SIS o nej mlčí
 Prepojenia na mafiu
 Kto je Vadala
 Čo je ´Ndrangheta
 Rozhovor s Valčekom
 Neodstúpia
Čo zač je firma Prodest
 Tkačenko o mafii
 Kepplová o Troškovej
 Fico podporil Troškovú
 Schutz o kompromitácii
 Kepplovej stĺpček
 Havran o sviniach
 Prostredník o strachu
 Český zápisník
 SME Naživo

Firmu Prodest preverovala vlani aj tajná služba, prečo, nie je jasné. Už vtedy ju však vlastnili Taliani.

BRATISLAVA. Firma Prodest, ktorá spája tajomníka bezpečnostnej rady štátu a bývalého poslanca Smeru Viliama Jasaňa s podnikateľom talianského pôvodu Antoninom Vadalom, bola v minulosti úspešná vo verejnom obstarávaní. Vlani ju zas sledovala Slovenská informačná služba. Prečo, nie je jasné. Premiér Robert Fico (Smer) odmieta spojitosť Jasaňa s ľuďmi blízkymi talianskej mafiánskej skupine ´Ndrangheta. Ide o jednu z posledných káuz, na ktorej robil zavraždený novinár portálu Aktuality.sk Ján Kuciak. „Mám poslať preč pána Jasaňa, tajomníka bezpečnostnej rady? Má bezpečnostnú previerku na prísne tajné. Prešiel všetkými najprísnejšími previerkami, ktoré existujú,“ reagoval na otázky, či Jasaň príde o funkciu tajomníka bezpečnostnej rady a vedúceho bezpečnostnej sekcie na Úrade vlády. „Pokiaľ viem, tak tam nebol žiadny priamy kontakt obchodný, bol tam kontakt rodinného príslušníka. V minulosti,“ dodal Fico. Prodest vznikla začiatkom 90. rokov. Už krátko po vzniku do nej vstúpil neskorší politik Jasaň, bol jej konateľom a spolumajiteľom. Fico má pravdu, že priamo Viliam Jasaň do kontaktu s Talianmi neprišiel. Vo firme bol až do augusta 2010, keď podiel previedol na svojho syna Slavomíra. Až ten následne prenechal firmu podnikateľom z Talianska. V máji 2016 sa stal vlastníkom Pietro Catroppa a novým konateľom samotný Antonino Vadala. Obe tieto mená sa spájajú s jednou z najmocnejších a najbohatších mafiánskych skupín na svete ´Ndrangheta. Firma Prodest poskytovala predovšetkým strážne služby, v minulosti sa jej podarilo podpísať zopár zmlúv so štátom. Mám poslať preč pána Jasaňa, tajomníka bezpečnostnej rady? Má bezpečnostnú previerku na prísne tajné. Prešiel všetkými najprísnejšími previerkami, ktoré existujú. Strážila napríklad vybrané budovy ministerstva školstva v roku 2008. Za rok nepretržitého stráženia zinkasovala podľa Centrálneho registra zmlúv viac ako šesť miliónov korún (približne 203-tisíc eur). Zabezpečovala tiež stráženie budovy Agentúry ministerstva školstva pre štrukturálne fondy, čo je zmluva z roku 2008. Všetky tieto zmluvy, ktoré so štátom spoločnosť podpísala, pochádzajú z obdobia, keď vo firme pôsobil práve Viliam Jasaň. Naopak, v čase, keď vo firme už pôsobili Slavomír Jasaň, pre ňu poskytoval právne služby poslanec Smeru Róbert Madej. Madej firmu zastupoval v roku 2012 v spore za nezaplatené strážne služby za menej než päťtisíc eur. Týždenník TREND v utorok zverejnil fotografiu, na ktorej je Madej v družnom objatí s Antoninom Vadalom. Z akého obdobia fotografia pochádza, nie je zrejmé. Či sa Madej poznal osobne s Vadalom alebo Catroppom a prečo sa rozhodol v roku 2012 zastupovať spoločnosť Prodest, nie je jasné. Denník SME sa snažil spojiť s Madejom telefonicky, mobil mal však vypnutý. Firmu, ktorú v roku 2016 prevzali Taliani, monitorovala vlani Slovenská informačná služba. Denník SME získal podľa infozákona príkaz Krajského súdu v Bratislave na sledovanie telefónneho čísla firmy Prodest počas šiestich mesiacov minulého roka. Súd však nespresnil, z akého dôvodu firmu sledovala, pretože ide o utajovanú skutočnosť. Prečo sa na firmu zamerala, do uzávierky tajná služba neodpovedala. Prodest mala v minulosti previerku so stupňom „dôverné“. Znamená to, že jej štátne orgány mohli posielať takéto utajované skutočnosti, napríklad ako menovanie veľvyslancov alebo citlivé architektonické nákresy. Potvrdenie však prestalo platiť ešte koncom marca 2013 a v aktuálnom zozname na webe Národného bezpečnostného úradu sa firma už nenachádza. Na otázku, či firme potvrdenie odobrali úmyselne, pretože nespĺňala už kritériá, alebo jej previerka jednoducho vypršala, sa NBÚ odmietol vyjadriť, odvolal sa na zákon o mlčanlivosti. Na Jasaňa má väzby aj pracovníčka sekretariátu predsedu vlády Mária Trošková, ktorej pracovnú náplň Úrad vlády už dva roky nechce zverejniť. Trošková bola jeho asistentkou, ešte keď bol Jasaň poslanec. Podľa týždenníka Plus 7 dní mu ju odporučil práve Vadala. Trošková bola predtým s Vadalom vo firme GIA Management, ktorá sa neúspešne pokúšala o podnikanie v energetike. Fico odmieta spájanie prípadu dvojnásobnej vraždy s Troškovou. „Je neakceptovateľné, aby sa len tak bez dôkazu vyberali ľudia, ktorí niekedy mali nejaké kontakty, a dávať sa do portfólia ľudí, ktorí majú niečo s úkladnou vraždou,“ povedal.


Most chce verejnú voľbu sudcov, podporil ho aj Danko (minúta po minúte)

Minúta po minúte

Rozhádaná koalícia

Scenáre vývoja

Stĺpček šéfredaktorky

Komentár Tkačenka

Podcast

19:00 Minútu po minúte sme ukončili, ďakujeme za pozornosť. Dianie v súvislosti s voľbou ústavných sudcov budeme sledovať aj v utorok. 18:37 Hovorca Andreja Danka Tomáš Kostelník pre SME uviedol, že mediálny výstup z koaličnej rady už dnes neočakáva. Za zatvorenými dverami podľa jeho slov rokujú Danko, Fico a Bugár. Či je s nimi aj niekto ďalší, povedať nevedel. 18:25 Hovorca Smeru Ján Mažgút odôvodňuje, prečo strana presadzuje tajnú voľbu. Podľa jeho slov Smer vníma tajnú voľbu ako výdobytok novembra 1989 a prvok demokracie. "Zmenu voľby na verejnú vnímame ako návrat pred rok 1989. Ústavný sudca má byť nezávislý a preto nemá vedieť, kto ho volil," vyhlásil Mažgút. 16:30 Hnutie Sme Rodina tiež podporuje verejnú voľbu. "Nech ľudia vidia, koho poslanci volia," napísal na sociálnej sieti Facebook Peter Pčolinský. 15:50  Od 17.00 hod. bude mimoriadne rokovať koaličná rada. Zvolal ju podľa Rádia Slovensko šéf SNS Andrej Danko 15:23 Pri pohľade na revoltu Mosta a SNS proti tajnej voľbe ústavných sudcov sa sprvu žiada povedať jediné: No konečne. Bolo až nehorázne, akým spôsobom Robert Fico, ponížený, kompromitovaný asistentkou a sorosiádou, po demisii a s rozkývanou stranou, predstieral, že je stále mocenský hegemón či čo. Píše komentátor SME Peter Tkačenko.  15:07 Verejnú voľbu podporil aj prezident Andrej Kiska. Vzhľadom na informácie, ktoré proces voľby sprevádzajú, a rôzne zákulisné rokovania, ktoré sa v tejto súvislosti dejú, je verejná voľba tou správnou voľbou. Uviedol to pre TASR to prezident. Zopakoval, že má jedinú požiadavku, jediné očakávanie od zákonodarcov. "Aby v parlamente navolili 18 kvalitných kandidátov na ÚS, ktorí budú odborne zdatní a morálne kvalitní," povedal Kiska, pripravený z takejto skupiny vybrať a menovať deviatich nových ústavných sudcov. 13:34 Voľba ústavných sudcov býva verejná. Tajnú voľbu by museli odhlasovať poslanci v parlamente pred samotným hlasovaním o ústavných sudcoch. Pätnásť poslancov Smeru už návrh na tajnú voľbu podalo. 13:16 Danko verí, že poslanci voľbu kandidátov na ústavných sudcov zvládnu. Doplnil, že ak sa to nepodarí v utorok, voľba sa bude opakovať vo štvrtok. 13:10 Danko vylúčil politikárčenie a doplnil, že poslanci SNS dostali pri voľbe voľnú ruku. Nevylúčil, že koalícia sa ešte zíde, aby pred voľbou hľadala prieniky pri spoločných kandidátoch. Danko tiež vylúčil, že by rokoval s kotlebovcami. "Ja s Kotlebom a s takýmito ľuďmi nebudem rokovať nikdy," vyhlásil. 13:06 Poslanci budú voliť kandidátov na ústavných sudcov v utorok o 17-tej hodine, Danko tiež vyhlásil opakovanú na voľbu na štvrtok o 11:00 hod.  "Zákon pozná pri voľbe kandidátov na ústavných sudcov kvázi verejnú voľbu. Prihováram sa za to, aby sme vedeli, kto akého kandidáta na Ústavný súd volil. SNS bude za kvázi verejnú voľbu, z pozície SNS odmietam politikárčenie, " vyhlásil ďalej Danko. 13:00 Začal sa Dankov brífing. Predseda parlamentu vyhlásil, že je hrdý na to, ako sa proces vypočúvania kandidátov na ústavných sudcov zvládol. „S hrôzou som sledoval ako výbor „cepoval“ jedného z kandidátov,“ vrátil sa Danko k hlasovaniu ústavnoprávneho výboru. 11:40 Predseda parlamentu Andrej Danko ohlásil brífing na 13:00 hod. 10:40 KoaličnýMost-Híd podporí verejnú voľbu kandidátov na ústavných sudcov. Strana chce týmto krokom vylúčiť akékoľvek špekulácie o zákulisných dohodách s extrémistickou ĽSNS. Klub Mosta vyvinie maximálne úsilie, aby bolo zvolených 18 kandidátov na ústavných sudcov. BRATISLAVA. Koaličný Most-Híd podporí verejnú voľbu kandidátov na ústavných sudcov, o ktorých sa bude hlasovať v utorok podvečer. Most chce týmto krokom podľa hovorkyne Kláry Debnár vylúčiť akékoľvek špekulácie o zákulisných dohodách Smeru s extrémistickou ĽSNS. "Strana Most-Híd s hlbokým znepokojením a rozhorčením sleduje rôzne taktické hry v pozadí, ktoré sa rozohrávajú medzi niektorými stranami," napísala Debnár v súvislosti s medializovanými informáciami o rokovaní strany Smer s poslancami ĽSNS. Poslanci Mosta sa podľa nej do tejto hry nezapojili. V Smere budú mať s verejnou voľbou problém, pretože poslanec Erik Tomáš cez víkend potvrdil, že v strane sú jednoznačne za tajnú voľbu. Reakcia Mosta podľa informácií SME súvisí s tým, že Smer našiel podporu na predsedovi strany Robertovi Ficovi s extrémistami. V strane sa obávajú, že pri tajnom hlasovaní by ich upodozrievali z toho, že Fica zvolili práve hlasmi Mosta. Most neplánoval podporiť Fica za ústavného sudcu. Problém s vymenovaním Fica môže mať aj prezident Andrej Kiska. Fico na neho opakovane útočí, nazýva ho "daňovým podvodníkom" a spája ho s pozemkovou mafiou. Kiska tiež kritizoval Ficovu vládu po vražde Jána Kuciaka a Martiny Kušnírovej. Po vražde vyšiel Kuciakov článok, kde upozornil na prepojenia talianskej mafie na zamestnancov Úradu vlády, Ficovu asistentku Máriu Troškovú a šéfa Bezpečnostnej rady Viliama Jasaňa zo Smeru. Kiska žiadal zásadnú rekonštrukciu vlády, alebo predčasné voľby. Poslanecký klub Mosta podľa hovorkyne urobí všetko preto, aby bolo zvolených 18 kandidátov na ústavných sudcov. Poslanci by mali voliť kandidátov na sudcov Ústavného súdu v utorok 12. februára. Spomedzi 39 uchádzačov majú vybrať 18 kandidátov, ktorých ponúknu prezidentovi. Ten z nich má vymenovať deviatich, ktorí na 12 rokov zasadnú na Ústavný súd.


Opäť nezvíťazil. Bayern Mníchov zažil to, čo sa mu naposledy stalo v apríli

Nemecký šampión nevyhral v dvoch súťažných zápasoch za sebou. V sobotu v lige remizoval doma s Kolínom.

MNÍCHOV. Futbalisti Bayernu Mníchov prvý raz od apríla a premiérovo pod vedením talianskeho kouča Carla Ancelottiho nedosiahli víťazstvo v dvoch súťažných stretnutiach za sebou. V sobotu sa v šiestom kole najvyššej domácej dlhodobej súťaže I. bundesligy nedokázali naplno otriasť po stredajšej prehre v Madride s domácim Atléticom 0:1 v Lige majstrov. Pred vlastnými fanúšikmi len remizovali 1:1 s hráčmi 1. FC Kolín nad Rýnom. Favorita síce poslal v 40. minúte do vedenia Joshua Kimmich, ale v 63. minúte vyrovnal Anthony Modeste. Skóre sa potom už nezmenilo. "V prvom polčase sme kontrolovali vývoj a aj sme viedli, potom hral lepšie Kolín. V závere sme predsa len mohli strhnúť víťazstvo na svoju stranu, ale aj súper mal šance," konštatoval na tlačovej besede tréner Bayernu Mníchov Carlo Ancelotti. Prepis jeho slov priniesol klubový web. "Sme síce sklamaní, nemusíme si však robiť nijaké starosti. Netreba zabúdať, že máme za sebou vydarený štart do ročníka. Posledné dva zápasy nám nevyšli. Hráčom stále dôverujem, niektorí boli naozaj unavení po stredajšom stretnutí. Nasleduje asociačný termín, potom pokračuje ďalej," dodal skúsený Talian. Bayern vedie o tri body pred Herthou Berlín, ktorá súbežne doma triumfovala 2:0 nad Hamburgom. Na rozdiel jedného bodu sa mohla dotiahnuť Borussia Dortmund, ale na ihrisku Bayeru Leverkusen prehrala 0:2. Kolínčanom patrí štvrtá pozícia s mankom štyroch bodov na Mníchovčanov. V bundesligovom ročníku sú stále nezdolaní 2016/2017. S Bayernom do soboty prehrali ostatných šesť vzájomných súbojov. "Prvých štyridsaťpäť minút nič nenasvedčovalo tomu, že by sme si z Mníchova mali odniesť bod," priznal kolínsky tréner Peter Stöger. "Chýbala nám aktivita. V druhom polčase sme boli odvážnejší, čo sa nám vyplatilo. Sme veľmi, veľmi spokojní s bodovým ziskom."  Bayern pred pol rokom prehral takisto v španielskej metropole v LM s Atléticom 0:1 a o tri dni neskôr doma v lige remizoval 1:1 s Borussiou Mönchengladbach. Darmstadt - Brémy 2:2 (1:0)  Góly: 19. a 73. Čolak (prvý z pok. kopu) - 51. L. Sané, 67. Gnabry  Freiburg - Frankfurt 1:0 (1:0)  Gól: 4. Grifo  /Karim Guédé (Freiburg) nefiguruje v zápise o stretnutí/  Bayern Mníchov - 1. FC Kolín nad Rýnom 1:1 (1:0)  Góly: 40. Kimmich - 63. Modeste  Hertha Berlín - Hamburg 2:0 (1:0)  Góly: 29. a 70. Ibiševič (druhý z pok. kopu)  /Peter Pekarík a Ondrej Duda (obaja Hertha) nefigurujú v zápise o stretnutí/ Ingolstadt - Hoffenheim 1:2 (0:2)  Góly: 90.+ Hinterseer (z pok. kopu) - 11. S. Wagner, 35. Demirbay  Bayer Leverkusen - Borussia Dortmund 2:0 (1:0) Góly: 10. Mehmedi, 79. Chicarito


Poliaci budú cestovať do Spojených štátov bez víz od pondelka

Na rozhodnutie americkej administratívy čakali Poliaci dlho.

VARŠAVA. Poľský prezident Andrzej Duda v stredu oznámil, že Poliaci budú môcť cestovať do USA bez víz od 11. novembra, teda už od pondelka budúceho týždňa. Spojené štáty potvrdili, že rušia vízovú povinnosť pre poľských občanov na turistické a služobné cesty trvajúce do 90 dní. Od 11. novembra tak bude Poliakom na vycestovanie stačiť žiadosť o povolenie na vstup na územie USA podaná prostredníctvom elektronického systému ESTA, uvádza sa vo vyhlásení amerického ministerstva pre vnútornú bezpečnosť USA. Informovala o tom agentúra DPA. Na tento krok administratívy vo Washingtone čakali Poliaci dlho, pripomenula tlačová agentúra AP. Ich krajina je verným spojencom USA a jedným z ich najbližších partnerov v Európe. Prezident Duda po boku s veľvyslankyňou USA Georgette Mosbacherovou vyjadrili radosť pri oznamovaní správy. Americký prezident Donald Trump podpísal zaradenie Poľska do programu bezvízového styku 4. októbra. Sám to aj médiám v ten deň oznámil. Poľsko bolo dosiaľ jednou z posledných krajín Európskej únie, ktorej občania museli naďalej žiadať o víza pre cesty do USA.


Ďalšie rasistické útoky v Taliansku. Fanúšikovia pokrikovali po Balotellim

VERONA. Nedeľňajší duel talianskej futbalovej Serie A medzi Hellasom Verona a Bresciou (2:1) prerušili na desať minút pre rasistické pokriky. Fanúšikovia domácich "hučali" na talianskeho reprezentanta čiernej pleti Maria Balotelliho, ten v 54. min počas hry zdvihol loptu z trávnika, kopol ju ich smerom a chcel odísť do šatne. Spoluhráči a aj protihráči potom presvedčili 29-ročného útočníka, aby zápas dohral a ten v 85. min aj strelil gól a uzavrel skóre duelu. V Taliansku riešili v nedávnom období viacero rasistických incidentov, miestna futbalová federácia plánuje na identifikáciu nespratníkov použiť aj systém VAR. Informovala agentúra DPA.


Kolapsov z tepla v sobotu pribudlo, záchranári ošetrili 61 ľudí

Najvyšší počet výjazdov mali záchranári v Prešovskom kraji.

BRATISLAVA. Počet kolapsov z tepla sa v sobotu (18.8.) v porovnaní s piatkom (17.8) mierne zvýšil. Zdravotnícki záchranári pomáhali po celom Slovensku v dôsledku vysokých teplôt v sobotu 61 a v piatok 55 ľuďom. TASR o tom informovala hovorkyňa Operačného strediska záchrannej zdravotnej služby (OS ZZS) SR Alena Krčová. Najvyšší počet výjazdov sme zaznamenali v Prešovskom kraji, v ktorom malo zdravotné ťažkosti v dôsledku horúčav 11 pacientov, najmenej v Trnavskom kraji, kde potrebovali pomoc traja pacienti. "Opätovne apelujeme na verejnosť, aby dbala na prevenciu - zdržiavať sa v interiéri počas obedňajších hodín, od 11.00 do 15.00 h a dodržiavať dostatočný pitný režim. Platí, že vysoké teploty predstavujú záťaž pre každý organizmus, najohrozenejšie sú však deti, seniori a chronickí pacienti," uviedla Krčová. Ak sa už ľudia nevyhnú pobytu vonku, záchranári odporúčajú nezabudnúť na vhodnú pokrývku hlavy a ľahký odev. Tekutiny treba dopĺňať priebežne, počas celého dňa a nečakať na pocit smädu. Ideálne je piť čistú vodu, minerálne vody, zriedené ovocné a zeleninové stavy. "Kávu s mierou, alkoholu je vhodné vyhnúť sa úplne, pretože rozširuje cievy. Ak sa aj napriek prevencii vyskytnú zdravotné ťažkosti v dôsledku prehriatia, pacienta ochladzujeme a podávame mu tekutiny po malých dúškoch," podotkla Krčová. V prípade zhoršenia zdravotného stavu treba kontaktovať tiesňovú linku 155, kde operátor poradí, ako ďalej postupovať.